
    154 de poezii

  

  1 Iunie

  
    Privesc trist prin găuri

    Făcute în placa de fier.

    Lumina e stoarsă.

    Speranțele pier.

  

  
    Cu noaptea în zile

    O lună-am trăit.

    N-aveam răsărituri,

    Nici seri cu-asfințit.

  

  
    ‘’Lumina”, mai oarbă

    Ca legile strâmbe,

    Venea doar din becuri,

    Și vorbe tălâmbe.

  

  
    Deși judecata

    Cuvântul n-a spus,

    Eram “carne vie”,

    Luată ”pe sus” .

  

  
    Cu voia strivită

    De “n-ai de ales”,

    Strângeam, nu iubire,

    Ci dinții, mai des.

  

  
    Respectul, în sine,

    Era doar un moft

    Roboți-n “răcoare”,

    Jucau după “soft”.

  

  
    Programul, prea simplu,

    Să fie schimbat,

    Era o rutină

    De ne în că l cat.

  

  
    g.r. mai 2014

  

  
    Arest preventiv Călărași.

    Camera 10 (figuram la 12) era la subsol și avea geamul obturat cu placă de fier. O lună nu am văzut lumina răsăritului sau apusului. Când ploua, apa curgea prin pereți și ajungea la 10-15 cm pe jos și pe hol. O scoteam cu fărașul și găleata. Tot în găleată ne făceam nevoile noaptea. Nu eram condamnați. Prezumția de nevinovăție???... Oare cine răspunde?...

  


  Alt biet noi

  
    Cu privirile pleoștite,

    După seceta de bine,

    Un sătean, uman se pare,

    Se-ntreba cât îl mai ține.

    Mai spera în Dumnezeul,

    Scump cam mult azi la vedere,

    Acceptând că-njurătura

    E o formă de părere.

    Nu-și dădea cu ea, de jenă,

    C-ar jigni vre-un depravat,

    Ce, în câmpul muncii-oneste,

    Trecea, cert, neobservat.

    Ocupat să-și ducă traiul

    De pe azi, spre primul mâine,

    N-avea timp de cârâială

    Pentru-n colț, măreț, de pâine.

    Candid, urmărea el legea

    Printr-un labirint de bezne,

    Unde, rar, creștea Dreptatea,

    Din păcate pân-la glezne.

    Cu privirile pleoștite

    Și cu greață-n colț de gură,

    S-a oprit să mă întrebe:

    -Chiar e-adevărat? Ei fură?...

  


  Apun zorii

  
    Cu privirea adumbrită

    De un Cer morăcănos,

    Mă-ntrebam, de ce-o fi oare,

    La lumină cârpănos.

    Zorii, zgribuliți de ploaia

    Ce căzuse-aproape-o noapte,

    Se-ndurau cu greu să iasă,

    Îmboldiți de noapte-n spate.

    Prinși în Timp, de caruselul

    Ce se-nvârte vrei nu vrei,

    Cam dormeau pe ei, sub zarea

    Îmbâcsită de nori grei.

    Noaptea, invitată parcă

    Să se-ntindă-n plină zi,

    Luase-n mreje-un om, cu craniu,

    Curioasă: ”Ăsta-o fi?”

    ”A nu fi...” îi spune Moartea,

    Cu-a ei stare de a sta,

    Căci, ”A fi”, era problema,

    Ce, bătăi de cap, îi da.

    Se pierdea și ea în smogul

    Ce-mbâcsea un clad oraș,

    Cugetând, cum să-mprumute,

    De la Iad, iar, un făraș...

  


  Balanța

  
    Mi-am făcut de lucru,

    Ca un prost sadea,

    Să dau jos o pară,

    Ce nu mai cădea.

    Gurile flămânde

    Au prins-o din zbor

    Și-apoi, osanale,

    Mi-au adus în cor.

    Totul părea bine,

    După cum vedeți,

    Dar, neavând pere,

    Le-am adus bureți.

    -Mălăieți sunt ăștia?

    -Iuți, le-am spus, corect.

    Jenă mi-e, injurii,

    Să transcriu direct.

    De faci bine-n viață,

    Vei plăti din plin.

    E balanța calpă,

    Sau omu-n declin?

    Talgerul se-apleacă

    După alte legi,

    Când se cântărește

    Binele, la blegi.

    Deseori, e Viața

    Un exemplu prost.

    Să o iei de bună,

    Nare nici un rost...

  


  Bănuiala-n suflet

  
    Număram sentimentele.

    Ce multe erau.

    Mereu descopeream altul;

    Cu o anume întristare.

    Unele, dacă le-aș fi trăit mai des,

    Le-aș fi identificat mai repede.

    Și ce frumoase erau,

    Aliniatea așa, la întâmplare,

    Unul mai „prim” decât celălalt,

    Cu atâtea implicații profunde,

    Asupra a ceva ce numim, de regulă, Suflet.

    El există, oricât s-ar străduii unii să-l ignore.

    M-am decis să încerc să le retrăiesc, din nou, pe toate.

    Dar oare, chiar le-am găsit pe toate?

    O vagă bănuială, că „nu”, își face loc,

    Și mă doare iar sufletul.

    Aș vrea să o alung...

    Dar dacă este tot un sentiment?

    Câte dureri mai pot suporta oare?

    Și de câte mai sunt în stare?

    Oare, câte „sentimente” îmi mai „lipsesc”,

    Ca să fiu „complet”?

    Probabil și moartea va fi unul,

    Chiar dacă nu mă prea ispitește.

    Oare ce simți când se sfârșește totul?

    Ciudat... parcă nu-i simt lipsa.

    Sau... o resimt?...

  


  Beciul omeniei

  
    -la muncă-

  

  
    Diminețile sunt sumbre.

    Pași târșiți se scurg tăcut.

    Oamenii, mai mult ca umbre,

    Poartă lanțuri de trecut.

    Înșirați sunt pentru muncă;

    Salahori de pușcării.

    Trag de ei, cât pot să ducă,

    Făcând orice ”meserii”.

    Pentru-o zi de libertate,

    Dacă norocoși vor fi,

    Rabdă urlete-nfierate

    Și injurii zi de zi.

    Demnitatea e o vorbă

    Rătăcită-n lege doar.

    -Las-o baltă! Treci la treabă!

    Spune-un ”majorel” mic, clar.

    Rănile îți poartă vina.

    Ai semnat ”protecții” zeci.

    Sângele împroașcă tina,

    În al ”omeniei” beci.

    Dreptul sfânt la sănătate

    E înscris, dar cam uitat.

    Cu perefidă răutate,

    Te ”tratează” un ra tat:

    -Și ce dacă mori? Ei bine,

    Aduc altul imediat.

    Ai vertebrele cam fine?

    Crapi aici, sau ai zburat!

    Nu sunt fabulații pure,

    Ci banale-ncurajări.

    De nu faci, te iau la ”ture”,

    Maiștrii și majori sonori.

    Ca o slugă prea-plecată,

    Cari, ridici și tragi și tai.

    Într-o viață-așa turbată,

    Ai o șansă: sluj să stai.

  

  
    g.r. 08.01.2016

  


  Biet frumos popor

  
    Pe-un picior de plai,

    Ca un colț de rai,

    Un popor cam ”Vai!”,

    Te-mbie să stai.

    N-are prea scump strai,

    Dar cântă din nai,

    Și cu dulce grai,

    Fără de parai.

    Nu cere nimic,

    Poate doar un pic,

    De ceva, ce-i zic

    Papă, la cel mic.

    Are ochi și gură,

    Și o viață ”sură”,

    Ce, prin Iad, fudulă,

    Mai dă câte-o tură.

    N-o duce prea bine,

    Da-n respect de sine,

    Demnitatea-și ține,

    În simțiri depline.

    De-ți lipsește fașa,

    Își rupe cămașa

    Și-ți pansează rana,

    Lăsând jos, chiar, cana...

  


  Ca-ntre câini

  
    Herra se-nghiontea cu Jimmy;

    O zeiță și-un golan.

    Ce motiv? Un băț aiurea,

    Nicidecum pentru vre-un ban.

    El îl lua, fugea, și-n joacă

    Îl lăsa rapid din bot.

    Mă gândeam la om, când fură

    Și, discret, pitește tot.

    Ea îl tăvălea în iarbă

    Și-n răsfăț fin, se mușcau.

    Cua-i mei semeni, și ”în gură”,

    Teamă mi-e ca să mă iau.

    Se-alergau apoi, ca proștii

    După un progres cinstit.

    Le încurc? Ăsta-i umanul?

    Câini nu-s de ”omenit”?

    Bine, îi tratez ca javre...

    Vai, n-am vrut să dau în om!

    Au și cerul gurii negru...

    Scuze, nu vorbeam de rrom.

    Cum o-ntorc, aiurea iese

    În prezentul rău con dus.

    Cu franceza stau mai bine,

    Chiar cu pluta de-s cam dus.

  


  Ca și altădat

  
    Riscurile-au fost prea mari.

    Nu le-am acceptat,

    Și-am arat cu plugu-n piață...

    Ca și altădat.

    Zidurile vechi, de piatră,

    Nu le-am dărâmat.

    Au rămas în săli aceiași...

    Ca și altădat.

    Vorbele, pe scena vieții,

    Au un iz ciudat.

    Sună tot cam a minciună...

    Ca și altădat.

    Presa scrie în șarade

    Cât mai ai de luat.

    Dar tot dai până la urmă...

    Ca și altădat.

    Viața e mai plină parcă.

    Ce mult s-a schimbat.

    Vezi ce multe îți lipsesc...

    Ca și altădat.

    Licuricii de speranță

    Pâlpâie de-odat.

    Vântul nebunie-i stinge...

    Ca și altădat.

    Câmpul e pustiu, țăranul

    E la birt în sat.

    Își înneacă iar amarul...

    Ca și altădat.

    Chiar de știe, și-l blesteamă,

    Pe cel vinovat,

    E pierdut în fața legii...

    Ca și altădat.

    Pâinea e mai scump-acuma;

    Grâl s-a stricat.

    Din import aducem altul...

    Ca și altădat.

    Rar zâmbește câte unul;

    Parcă vinovat.

    După lapte plâng copiii.

    Ca și altădat.

    Pe Cel Sfânt Îl pomenește

    Mai mult popa-n sat.

    Mult prea mulți vor doar păpică...

    Ca și altădat.

    Într-un vaiet (vuiet) ce nădejdea

    O îngroap-un Stat (sat),

    Ne mândrim cu Țara (țara) noastră...

    Tot ca altădat...?

  


  Când distrugem ce avem

  
    Despre Timp, am scris cam mult,

    Și-i păcat; n-aude.

    L-am luat cam des la rost.

    Inutil; ce surd e.

    M-am gândit atunci, că noi,

    Fără rost ne temem

    De prea mulți, ce nu ne văd,

    Când în suflet gemem.

    Soarta ne-a uitat în joc.

    Râde și nu-i pasă.

    Când bătem pasul pe loc,

    Pleacă și ne lasă.

    De Vecie, nu mai spun,

    Că-i o amăgire,

    Când distrugem ce avem:

    Mici copii, ca „fire”.

    S-a temut de noi, când „zei”,

    Ucideam de foame.

    Dar aveam urmași mereu...

    Unde ești azi Doamne?...

  


  Caniculă cu mal și lac

  
    Lacul geme întristat

    sub povara verii.

    Timpul zace-ncrâncenat;

    lung e drumul serii.

  

  
    Valuri mici se sting în mal,

    vii sclipiri de viață.

    Sălciile plâng tăcut.

    Spinii ies în față.

  

  
    Arșița stoarce mereu

    prea-plăpânde plante.

    N-a plouat parcă de ani.

    Norul trece, minte.

  

  
    Casele se strâng sub colb;

    giulgiu de uitare.

    Florile pier, în zadar,

    tot privind în zare.

  

  
    Oamenii potecă fac

    de la câmp spre crâșmă.

    Pe imașul sterp se pierd

    două vaci din turmă.

  

  
    Malul se apleacă-n lac,

    ros de îndoilală.

    Apa scade tot mai mult,

    și-asta-l bagă-n boală.

  

  
    Unde sparte-n lut de vânt,

    rod fără-ncetare.

    Doi căței latră de zor;

    o broscuță sare.

  

  
    Malul rupt se scurge-n apa

    sufocată-n mâlul lui.

    Nu s-au înțeles o viață

    și se „bat” oriunde-i pui.

  


  Caniculă cu Styx și prunc

  
    Dealurile se înfruntă în golașe umbre.

    Arșițe e cruntă, de pustiuri sumbre.

    Râpa dintre ele se îngroapă-n sine.

    Pe făgașe praful zboară-n unde fine.

    Drumul se-covoaie, ca de bătrânețe.

    Gropile, ca anii, se tot pierd în zdrențe.

    Pasul înfioară rar tăcerea grea.

    Prea puțini cutează, azi în câmp să stea.

    Umbra în mișcare, amintind de nor,

    Doar în vis apare, ca un răpus dor.

    Ziua se-ncleștează, din senin, de tot.

    Nu mai vrea să plece. O cam doare-n cot.

    Noaptea e departe. Ore-n loc iar stau.

    Vântul nu mai bate. Soarele-i Bau-bau.

    E o simplă vară. Ca mai an-trecut.

    Seceta ucide.Pomi plătesc tribut.

    Cu speranța-n coase, amintiri de grâu,

    Țăranii se vaită... Și Styxul e râu.

    Limita de viață, sugestiv, ca apă,

    E o ironie, cu un sens ce-mi scapă.

    În natura moartă dup-un strop de „ea”,

    Se aude-un clipot... E un prunc, ce bea.

  


  Capăt de drum

  
    Pomule golit de vreme

    Și cu scorbura ce geme,

    Să te tai nu pot acum,

    Chiar de-i capătul de drum.

  

  
    Te-aș scurta la jumătate,

    Dar nu pot, căci mi-ai fost frate,

    Iar când, tânăr, ai fost viu,

    M-ai , la sân, ca fiu,

    Și, prin păsări călătoare,

    Mi-ai cântat doine la soare

    Și, ca mumă, cu dulci șoapte,

    Mi-ai vegheat somnul în noapte,

    Când fugeam de lumea crudă ,

    Preferând iarba cea udă,

    Ce, de rouă-nviorată,

    Era pură-nmiresmată,

    Ca o floare de pământ,

    Cu cer înstelat mormânt.

  

  
    Ce să fac? Cum să te-ajut?

    Brațul, veșted, ți-a căzut.

    Flăcări verzi nu-nmuguresc.

    Pletele-ți încărunțesc

    Și fragile umbre gri

    Frânte cad în prag de zi.

  

  
    În genunchi de cad, în rugă,

    Timpul nu-l opresc din fugă

    Și nici Cerul nu m-aude,

    Chiar de am în el dragi rude,

    Scumpi părinți și alții mulți,

    Ce-au urcat la el ”desculți”

  

  
    Vremea trece, vremea vine,

    Singur am rămas, cu tine.

    Să te tai nu pot acum,

    Chiar de-i capătul de drum.

  

  
    George Rogoz

    07.03.2016

  


  Catacombele rușinii

  
    Prizonieri ai lumi-n care

    Domni suntem; chiar zei deplini,

    Tot scurmăm țărâna oarbă,

    Mândrii că suntem divini.

  

  
    Liberi să zburăm prin fapte,

    În cuvinte ne-ngropăm,

    Și-n cătușe de „mai bine”

    Mulți uităm să ne rugăm.

  

  
    Mândrii că atingem zarea,

    Căutând alt orizont,

    Ne oprim prea des din cale,

    În tranșeele de front.

  

  
    Ca rușinea să n-o vadă

    Nici prieten, nici dușman,

    Ziduri închinăm dreptății,

    Cu zăbrele-n loc de geam.

  

  
    Ne plimbăm prin catacombe,

    Protejați de ploi-venin,

    Ce ne-oferă-n vina noastră,

    Altădat-un cer senin.

  


  Ce e bine? Ce e rău?

  
    Unii oameni au ajuns pe un prag de viață.

    S-au oprit cam speriați: „E chiar vie? Cu o față?”

    Resemnați, mulți s-au întors, în celula-casă,

    Cu o cameră-n etaj, scaune și masă.

    Alții, ”dincolo” au vrut, singuri în speranță.

    „Inima și-au luat-o-dinți”, apăsând pe „clanță”.

    Ușa s-a deschis cam greu; nu la orișicine.

    Libertatea le-a zâmbit cu amărăciune.

    Pajiști, îmbrăcate-n flori, chiar ca de poveste,

    Au și miei, ce sug la oi, dar și colți, firește.

    Lupii, îmbrăcați în piei, cam mici ca măsură,

    S-au luat cu ei în dinți, ca să nu spun gură.

    Mult curaj le-a trebuit, soarta s-o întoarcă,

    Dar s-au luat cu ea în piept, viața să-și refacă.

    Cine sunt și unde-s ei? Lumea e prea mare.

    Poate-n umbra de mișei, poate zei sub soare.

    Tot la fel de curajoși, au fost și cei care,

    Rupți de dorul de ai lor, s-au oprit în zare.

    Pasul și-au întors spre cei, rămași la strâmtoare.

    Pragul iar când l-au trecut, îi pândea „răcoare”.

    Lacrimile celor dragi, încălzeau cuvinte.

    Viața-n taină se zbătea; și în trup și-n minte.

    Mici „eroi” în neamul lor, sau „proscriși”, spun unii,

    Fulgerul l-au vrut din cer; sănătoși nebunii.

    Pragul sorții nentinat decât de cuvinte,

    A rămas tot viu în noi, cei ce ținem minte.

    Hohote se-aud, când gem, cei în suferință.

    Mila pâlpâie-n altar; zvâcnet de credință.

    Ce e bine? Ce e rău? Întrebări sunt multe.

    Dincolo de gard e drum; dar la mine-i curte.

  


  Ce-i societatea?

  
    Oamenii își scuipă

    Omenia-n vorbe.

    Sentimentul fierbe-n

    Goana după ”ciorbe”.

    Singur, omul poate

    Fii uman la față.

    Ca societate,

    Se-nfruptă din viață.

    Cască guri meschine

    Și-n blândul pământ,

    Ce-o suportă totuși,

    Până și-n mormânt.

    Oare ce-i mai bine?

    Cât mai mult în lanțuri,

    Sau pajiști în soare,

    Fără căi și șanțuri?

    Când Natura-nvinsă

    Plânge printre noi,

    Ce-i societatea?

    Pomi, de frunze, goi...

  


  Ce le dăm

  
    Prunci-și pierd candoarea

    În ploaia de ură.

    Îmrânciți de vorbe,

    Țipă și înjură.

  

  
    Jocuri inocente,

    De-a vardiști și hoți,

    Le schimbă menirea:

    ”Scapă dacă poți!”

  

  
    Nu contează jalea;

    Moartea nici atât.

    Cel ce n-are... piere.

    ”Jocul” a-nceput.

  

  
    -Vreau și eu! se-aude...

    Scâncet de copil?

    Viața îl îmbracă

    În minciuni, abil.

  


  Ce viață

  
    Într-un miez de vară,

    Cu ochii la Cer,

    Se plângea, pe bune,

    De traiul mizer.

    -Tu ni l-ai dat Doamne?

    Cu ce am greșit?

    Trudim de o viață;

    Tot n-am ispășit?

    Nu mai avem vorbe;

    S-au stins în văitat.

    Cu sudori și lacrimi,

    Pământu-am pătat.

    Nu-nțeleg răsplata;

    E doar pentru chin?

    Asta-i prima viață?

    Însăilată-n spin?

    Ca să-mi fie bine,

    Trebuie să mor?

    Și, până atuncea,

    Să tânjesc de dor?

    Cum să-mi cresc copiii?

    Ce să le mai zic?

    ”Undeva... odată,

    Veți avea... nimic”...

  


  Ce Viață

  
    Când mi-e bine, mă-nspăimât;

    Dacă e o boală?

    Dau să mă întind nițel;

    Treaba-n brânci mă scoală.

    Nu înjur, căci nu-i frumos,

    Chiar de ard de poftă.

    Bani nu am s-agonisesc;

    Pușculița-i castă.

    Prea-curată, Viața nu-i;

    ”Curvă”-i zice lumea.

    Iau și eu doar sensul bun;

    Rău, ar fi chiar culmea.

    ”E parșivă!”, alții spun,

    ”Arși” cu mai de toate.

    ”Și perversă”-au completat;

    ”Pofticioasă-n toate”.

    Ce să fac? O-accept cum e,

    Plin de-ngăduință,

    Dar îmi bag picioru-n ea...

    Ce nesăbuință.

    Voi, cum naiba-ți reușit

    Să o duceți bine?

    Eu, cu ea, m-am luat de gât,

    Și-n palme mă ține...

  


  „Cetinând”

  
    Bradul m-a oprit în zori,

    „Cetinând” spre mine:

    -Eu când mișc, din cetini dau;

    „cetinez” se spune?

    Am zâmbit, cum uneori,

    Pot s-o fac pe bune,

    Și la-am răsfirat nițel,

    ”Cetinându”-l bine.

    -Vezi, am spus, privind în sus,

    Lumea de sub tine?

    Ce părere ai de ea?

    -E cam „sine-n sine”.

    -Să-nțeleg că... egoism.

    Nu cunoști cuvântul?

    -Păi se zbate-n „interes”,

    Cam cum bate vântul.

    -Mă aștept ca să afirmi

    Că nu-s drepți, ca tine...

    -Eu în ceruri nu ajung.

    Ei o pot, știi bine.

    -Voi murtiți, făr-a ceda,

    Nimic din splendoare.

    -Și ei pot trăii așa.

    Cetina nu-i floare.

    -Să-nțeleg, că au mai mult?

    -Mult mai mult se pare.

    -Tu ai vrea, să fii ca ei?

    -Ce-i prea mult, chiar doare.

    l-am atins și i-am urat:

    -Să crești mândru-n soare!

    În mios de Paradis

    M-a atins o boare.

    Singur a rămas, măreț,

    În grădina mare.

    Îl iubeam și mă iubea...

    Și pe oameni oare?...

  


  Ceva moare

  
    Vântul s-a trezit și suflă

    Peste câmpul ars de soare.

    Liniștea e tulburată

    De un țipăt; ceva moare.

    Din ciulinise-aude-un vaiet;

    Vană rugă către cer.

    Sus, nu-și bate nimeni capul

    Cu ”cei mici”, sărmani ce pier.

    Arșița sufocă vântul,

    Ce se stinge înspre boare.

    Spinii fac coroană-n joacă;

    Nu le pasă și nu-i doare.

    Ce-au văzut și ei, și cerul,

    E un simplu fapt banal.

    Viața, ca mâncare-i bună;

    Când nu-i luată de pumnal.

  


  Cocori și prunc

  
    Trec cocori-n lungul zării...

    Litere cu viață- vis,

    Trupuri de speranță-n floare,

    Fraze lungi de cânt nescris.

    Dorul le deschide calea,

    Și spre sud îi însoțește.

    Nordu-nvolburat de vânturi,

    I-a gonit, chiar de-i iubește.

    Cerul palid, cu azurul

    Rătăcit iar printre nouri,

    Pride viață dintr-o dată,

    Într-un dans slăvit de stoluri.

    Ziua pală, cu lumina

    Ca o filă plumburie,

    Azi acceptă, ca povestea,

    Șirul lor, pe ea, să scrie.

    Cei ce vor, pot s-o citească

    Și cu ochii-nchiși, în minte;

    E de soartă și de moarte,

    Cu durere în cuvinte.

    Șiruri-șiruri ne învață

    Înc-o-dată să trăim,

    Pentru un „ceva”, ce plânge,

    Și ne cere să-l iubim.

    Povestea lor, povestea noastră,

    Am vrut s-o sciu, dar n-am putut.

    Ei nu renunță la speranță,

    Chiar dacă plâng, un timp trecut.

    Din fericire ei acceptă,

    Ca dat de soartă doar trăirea.

    Când umbre-n timp devin părinții,

    Pe noi ne-ajută doar uitarea.

    Cu legea firii scrisă-n gene,

    Ne îngrozim de pragul morții.

    Când ei se întorc cântând: ”E Viață!”

    Noi ne jelim:” E voia sorții”.

  


  Copii ai sorții

  
    Oropsiți, cu grija cărții

    Alungată de părinți,

    Rătăcesc în voia-sorții,

    Și scrâșnesc, prea des, din dinți.

  

  
    Lacrima se pierde-n colbul

    Tulburat de pașii grei.

    Un „micuț” duce o vacă,

    Altul țipă la căței.

  

  
    Liniștea în jur e spartă

    Doar de-un croncănit amar.

    Piatra vâjâie îndată;

    În zadar, e pe alt par.

  

  
    Ziua a trecut și burta

    Plânge dup-un prânz pierdut.

    Laptele e bun pe seară...

    Chiar și gândul l-a durut.

  


  Copiii sorții

  
    -Ma-ma... mama... mama! Scâncet sugrumat.

    Noaptea e adâncă. Timpul i-a uitat.

    Au crescut în teamă. Mama a plecat.

    Rar aveau și tată; când nu era beat.

    Bucurii în viață nu știau că sunt.

    Cel puțin nu-n casă; poate pe Pământ.

    I-au „iubit” vecinii; într-un fel al lor.

    Le-au mai dat pomană; oamenii mai mor.

    Cine sunt și unde? Poate peste tot,

    În prea multe case; și nu plâng, nu pot.

    Sunt copii ai sorții, cu dreptul deplin,

    De-a sorbi în viață cupa cu venin.

    În vin, alinare, vor găsi pe rând

    Și prin ură moartea, va fi-un simplu gând.

    Poate unul singur, dintre trei, sau toți,

    Vor găsi „lumina” prin ”noroi” de hoți.

    Că prea multe viața, n-are a le da.

    Doar cu „pomenire”, foamea-n gât n-o sta.

    Poate unul singur, poate trei, sau doi,

    Își vor cere „dreptul”... dat... și luat... de noi.

  


  Copilul

  
    Casa geme sub povara

    cerului de nouri plin.

    Prinsă-n mreaja neputinței,

    ziua lungă e un chin.

  

  
    Iarna bate crunt la ușă,

    cu un ger turbat de vânt.

    Candela s-a stins în lipsa

    unui crez în om, sau sfânt.

  

  
    Au uitat și rugăciunea,

    ce bătrânii o spuneau.

    I-au pierdut cu ani în urmă;

    două guri în plus erau.

  

  
    O icoană, rătăcită,

    aruncată pe sub pat,

    S-a trezit iar mângâiată,

    de-un copil, singur lăsat.

  

  
    Nu știa să spună vorbe,

    sau cuvinte cu-nțeles;

    O strângea la piept, și mâna,

    o ștergea de praf, mai des.

  

  
    Vaietul, din vijelia

    ce lovea mai crunt acum,

    Nu s-a auzit, când viața,

    a trecut... din foc în scrum.

  


  Cu și fără rime

  
    Stau singur și beau o cafea.

    Ploaia îmi ticăie în cap,

    Cu nerușinare,

    Căci,oricum, nu are

    Sentimente, sau simțuri,

    Și nici conștiința

    Binelui și răului,

    Ci doar o morală veche,

    Legată de streche...

    Iar o dau pe rimă,

    Provocat de rău.

    Când îmi e mai bine,

    O cam uit, jur, zău.

    Fac ce fac, și pasul

    Îmi răsună sec.

    Mă uit ce se-ntâmplă;

    Am călcat pe bec.

    Iar m-am luat de pară;

    E în gura lor.

    Mălăiață-i, bună;

    Cască gura-n cor.

    Undeva-i de mine;

    Printre ei? Sus? Nu.

    Poate jos, cu boiii;

    Ne-nțelegem: ”Nuuu”!

    Am o calitate:

    Recunosc, cinstit,

    Că sunt bou cu carte,

    De mult timp prostit.

    Ca rea mulți ca mine,

    ”Muu-Muu!”-iesc prelung.

    Cert, că, sus, pe cracă,

    Corecții n-ajung.

    Căci așa sunt boii:

    Rabdă, trag, și tac.

    Răsplata e biciul...

    Și le fac pe plac.

    Ce n-aș da, pe bune,

    Și măgar să fiu;

    Să-i înjur, nu-n rime,

    Doar ca om, bun, viu...

  


  Cugetătorul

  
    Pe o vreme rea, ”câinoasă”,

    Cum e viața de la noi,

    Un cățel, pleoștit de ploaie,

    Cugeta, cu ochii goi.

    Nu știa ce să mai facă

    Pentru-o foame de temut,

    Ce-i cerea, prin burta seacă,

    Un oscior, mic, de mamut.

    O trata de-o zi, chiar două,

    Cu sictir neisprăvit,

    Dar ea-l înghiontea, haină,

    Cu nimicul otrăvit.

    Încercase, prost ca oaia,

    Și să pască zarzavat,

    Dar a regretat amarnic,

    Neconvins că-i vinovat.

    Mintea îl ducea agale,

    Ca pe orișice falit,

    Spre concluzia firească:

    ”Foamea trece prin halit”.

    -Știu ce vreau; ăsta e țelul...

    Mai rămâne să și pot.

    Conștientizarea-i calea...

    Da, dar cum s-o trec prin bot?

    Nici să fur nu mai știu bine...

    Fără practică, uiți mult.

    De-aș fi om? E o idee...

    Nu-mi mai fac, din cinste, cult...

  


  Cuib de cuci

  
    Pe urma de Timp aleargă o viață,

    Cu trupul uscat și tasă la față.

    În ani, depărtarea, în acte se-nscrie,

    Decenii percepe, trăirea cea vie.

    Privesc peste zidul cu spini reci re fier,

    Ce zgârâie Cerul și norii ce pier.

    O lacrimă cade, târziu, obosită.

    O viață de om, in nou, e strivită.

    Prohodul nu-i rugă de preot, ci vântul

    Ce-amarnic răsună, a jale, în cântul

    Ce-n ritmuri punctate de clinchet de zale,

    Cătușele minții le-nchide la Cale.

    Durerea e surdă, închisă-n pereți.

    Păzită e șoapta de aprigi ereți.

    Un vaiet răsună-n rugina de vis,

    Tăcerea-i răspunde, în sensul de bis.

    Ecoul se-nvârte pe reci coridoare.

    E omul de vină? E dreptul ce moare?

    Tristețea se-așterne ca giulgiu de pace.

    În van conștiința se zbate… și zace.

    Rămâne în urmă un iz de pustiu,

    De groapă comună ce-nghite mort-viu.

    Năluca-nvierii celula străbate.

    Mici trupuri uscate, se-agită în noapte.

    Revolta se zbate, din minte să iasă.

    Un scâncet se-aude: ”Și eu vreau acasă!”…

    În ochiu-nroșit de viața de sânge,

    Se-aprinde o flamă, ce arde, când plânge.

    Privirea se-anină de gratii în cruci.

    Închis este Cerul în Cuibul de cuci.

  

  
    George Rogoz

    22.05.2016

  


  Cum e cu

  
    Mai la deal, cu casa,

    Zace o bătrână.

    Doar pentru-nchinare,

    Poate da din mână.

  

  
    Nu trăiește clipa;

    Ziua, nici atât.

    Rugăciunea-i ține,

    Noaptea, de urât.

  

  
    Ce o ține-n viață

    Și de ce, nu știu.

    Cum e cu... dreptatea,

    Pentru mortul-viu?...

  


  Cum să?

  
    -Suferinzi-

  

  
    Cum să creadă-n Tine Doamne

    Suferinzi ce încă-s vii,

    Cu speranța iar pierdută,

    În dorința doar de-”a fi”?

    Cum să mai respecte ”slova”,

    Ce Credința o implică,

    Cei ce-și sapă singuri groapa

    Și-n genunchi doar se ridică?

    Cum să vadă Veșnicia,

    Oferită lor cu drag,

    ”Unii mulți”, orbiți de ”bunuri”,

    Pentru care-n frate trag?

    Cum să mai păstreze-n suflet

    Loc de-odihnă Duhului,

    Când excesele nedemne

    Fac doar pofta ”Răului”?

    Cum să creadă-n Judecata

    Dreaptă, ce poate-o veni,

    Suferinzii de Dreptate,

    Ce acum pot doar icni?

    Cum să rabde vii Trăirea

    Ce le roade zi de zi,

    Mamele ce-și pierd menirea,

    Sau cei ce-și îngroapă fii?...

  

  
    g.r. 06.12.2015

  


  Curaj de primăvară

  
    Rămășițele uitării

    Degeră pe-un strat de flori.

    Cerul, îmbibat de teamă,

    Tremură-n plăpânzii zori.

    Geru-nebunit de focuri,

    Scârțâie în grad mărunt,

    Făcând fumul să suspine

    În bătăi de vânt cărunt.

    Nu-i bătrân; se duce iute;

    Static nu e mai de loc.

    Flușturatic e din fire,

    Și prinde zăpada-n joc.

    Îmi tot zic, să ies pe-afară;

    Cu moralul... stau cam prost.

    Și curaju-i cam pe ducă;

    Cum să-l pierd iar fără rost?

    Dau o raită... cu privirea;

    Parcă-i mai ușor prin geam.

    Stau ~nasol~ cu ”moștenirea”;

    N-am un eschimos în neam.

    Cum-necum, m-azvârl afară,

    Cu un șut în ”conștient”.

    Rațiunea-i de ocară;

    Tot răspunde: -”Absent! Absent!”

    Deci, pe ger, și vânt, și zloată,

    Savurez, de mărțișor,

    Feeria primăverii,

    Zgrrrribulit chiar binișor.

  


  Cușca

  
    -țipătul Timpului-

  

  
    Nu văd cerul; nu văd norii.

    Pomi-s amintiri, iar flori,

    Sunt pe holuri doar de plastic,

    Când le-atingi îți dau fiori.

    Nu-s covoare, nici lințouri.

    Cergile-s de zile doar.

    În prohod de deșteptare,

    Viețile din piepturi sar.

    Timpul e de îndurare,

    Cu un iz morbid de Stat.

    Libertatea de mișcare

    E aproape-un metru plat.

    Paturi reci și suprapuse

    Nu-s o treaptă către Cer.

    Clipele înăbușite

    Scapă doar atunci când pier.

    Nu e Iadul, cum s-ar crede,

    Ci o altă ”Cale” doar,

    Unde-n prag de-nmormântare

    Țipă Timpul în zadar.

    Construită ca o Cușcă

    Pentru fiara cea mai rea,

    S-a trezit, fără de vină,

    Că, și oameni, ține-n ea.

  

  
    George Rogoz

    13.03.2016

  


  Custodie-n fier

  
    -”loc smerit”-

  

  
    Dimineți închise-n toate.

    Zile îmbâcsite-n toți.

    Prizonieri ai vieții-noapte,

    De la criminali la hoți.

    Camera, cu șaișpe paturi,

    Pare strâmtă-n ”loc smerit”.

    Nimeni nu mai face nazuri.

    Poate doar vre-un aiurit.

    ”Fauna”-i îmbelșugată

    Și-n năravuri și-n idei.

    Unii-s pregătiți în luptă,

    Alții sunt doar sub-plebei.

    Trupuri ”alungite”-n mila

    Celor ce-i hrănesc ”discret”,

    Fețe scofâlcite-n sila

    Ce se naște-n ochi, concret.

    Totu- ”jururi” sugerează

    ”Foamea”-n sensuri cât vreți.

    ”Custodia-n fier” creează

    Clar, rugină-n multe vieți.

    Educația-i cuvântul

    Folosit ca mască doar.

    Suflă prin hârtii cuvântul

    Lăsând urme mici, arar.

    În principiu, Libertatea,

    E ”deschisă” parțial.

    Asta când naivitatea

    ”Sare” stilul marțial.

    Poți să stai… când ți se spune;

    Să vorbești…când taci, normal.

    Dar, în gând, poți face glume,

    Dar să râzi, e cert, calvar.

    Zâmbetele-s prohibite;

    Nu în sens de interzis.

    Cel mai des sunt cam hlizite,

    Căci au geamătul prezis.

    Numai ochii-s plini de viață;

    Și sătui de ce văd ei.

    Cântă unu-n ghers de cață,

    De și câmpii vrei să-i iei.

    Numai Timpul prisosește,

    Prea lungit de ore seci.

    Ce n-omoară întărește?

    E valabil, dar nu-n ”beci”…

  

  
    George Rogoz

    17.04.2016

  


  ”Dă-le dracului de bani!”…

  
    -ironii amare-

  

  
    -Dă-le dracului de ban!

    Îmi zicea, ieri, un romm-an,

    -Că-s șiret și știi că pot

    Și din piatră să îl scot.

    Că n-am școală e un fapt,

    Dar știu ce e acela ”rapt”.

    La ciordit sunt as mereu.

    Totul e numai să vreu.

    Nu îmi pasă, zău, de legi,

    Cât sunt Caraliii blegi

    Și acceptă o friptură,

    Când mă iau, cu ei, o tură,

    Că și polițaiu-i om,

    Cum și floarea este pom,

    C-are patimi și pornire,

    Să ia tot în primenire,

    Sau primire, cum spui voi,

    Că ești mai deștept ca noi.

    Dar în pomenirea lor,

    Noi umblăm și luăm de zor.

    Nu ne pasă, ca și ei,

    Decât de ce tragi și bei,

    Că au arme și pistoale,

    Dar și burțile cam goale,

    Și-uniforme mari ei au,

    Ca să-ncapă ce le dau.

    Dar, pe fund, sunt oameni buni,

    Pe la crâșmă de-i aduni,

    Când, stricați, normal, de noi,

    Plimbă ”Peștii” printre ”ploi”,

    Prin palate și pe străzi,

    Că-s obișnuiți la prăzi,

    Și-i mai bună socoteala

    Când o faci odat cu șmangla,

    Cu leuți, sau ”colorate”,

    Verzi, maro, din alte state,

    Sau cu aur și zorzoane,

    Blând culese de pe doamne…

  

  
    Liniștit, pungașul meu,

    Fără nici un Dumnezeu,

    S-a urcat într-un Jeep mare

    Și-a făcut, prin legi, cărare.

  

  
    g.r. 12.01.2015

  


  Dacă

  
    Dacă-ar fi să fie,

    Cum vrea fiecare,

    Am trăi mai bine...

    Sau e-o întrebare?

  

  
    Dacă nu ne-am teme,

    Să spunem ce vrem,

    Am fi oare sinceri?...

    Faptele ne cern.

  

  
    Dacă nu ne-am pierde

    În nimicuri fade,

    Oare-am înțelege,

    Că ce „pică”... cade.

  

  
    Dacă-am vrea iubirea,

    Să o „dăm” din noi,

    Oare-am fi „aleșii”?...

    Zău, decideți voi!

  


  ”Dânsa”

  
    Tot la țară, într-o țară

    Ca a noastră, negreșit,

    Mi-am scos pixul la plimbare

    Și-ntr-o groapă am pășit.

    Eu gândeam că-i astupată...

    De ani buni, primari, la rând,

    Aruncau cu bani în ”Dânsa”,

    Să-i închidă gura, blând.

    Ea țipa că e tot goală

    Și că suferă mereu,

    Că-și băgau, în ea, piciorul,

    Mari și mici Aleși, din greu.

    Chiar pe mijloc, deșănțată,

    Fără scurgere pe câmp,

    Se-adâncise, toanta naibii,

    Ca-n prostie-un sătean tâmp.

    Cum să crezi că-i astupată,

    Când o vezi cu ochii tăi,

    Că-i tot ”Dânsa”, ocolita

    De edilii ”buni”, dar răi.

    -V-o fac eu! răsună glasul

    Unui nou-vechi candidat.

    -I-a crescut prețul și-atuncea,

    Iar de-o vilă-am ”comandat”.

    -Cât mai bagă-n ea vecine?

    Două case nu-s de-ajuns?

    I-am răspuns că nu, vezi bine,

    În ”Dânsa” când am pătruns...

  


  Darul

  
    -Dați-mi dreptul la cuvânt!

    N-am nimic a spune,

    Dar mi-am luat, legal, avânt,

    Punctele pe ”i” a pune.

    Numai unul? Mi-ngrădiți

    Libertatea-n vorbe,

    Când am dreptul, tot ca voi,

    Să fac totul ”ciorbe”.

    Vreau să spun... ba nu, să zic

    O zicală nouă:

    ”Nu ne temem de nimic;

    Ne facem că plouă!”

    E-afumată-n faptă rău?

    Nu-i nimic, e bună,

    Căci pot unii, în minciuni,

    Adevăr să pună.

    Ce-i corect de potrivit,

    L-adaptăm din fugă;

    Adevăru-i cum vrem noi,

    Ce atâta rugă.

    Avem dreptul,

    Ca aleși, să impunem totul.

    Nu contează ce vor ei;

    De ajuns e votul.

    Ce mai am de spus, nu zic,

    Că-mi uzez banalul

    Și s-ar crede că-s deștept

    Și, atunci, calvarul.

    Vai, m-au auzit de ”sus”,

    Că-s scursuri cu carul,

    Și, secrete c-am trădat,

    Canalul mi-e darul.

  


  De-ar ”bate” vântul

  
    Vântu și-a ieșit din pepeni,

    Mai nervos ca orișicând.

    Cred c-o face din prostie,

    Nu că ar avea vre-un gând.

    Dac-ar vrea să șteargă lumea

    De prin zonă, sau din sat,

    Nu i-ar trebui prea multe:

    Doar o raită, pe la mat.

    Cârciuma e de poveste,

    Doar în sens de vai de ea.

    Când o vezi te-apucă mila

    Și nevoia, iar, de-a bea.

    E-o găselniță cu schepsis.

    M-am crezut deștept; renunț.

    ”Pierdut sorcovă, cu minte”,

    Asta scriu mâine-n anunț.

    Cu impresia-ndoită,

    Revăd traiul răvășit.

    Că și-l duc, la birt, cu veacul,

    E-o minciună, ne greșit.

    De decenii? Da, mai merge.

    Nu chiar toți, că-s tineri mulți.

    Când îți pomenesc strămoșii,

    Te uimesc, cât sunt de culți.

    Revenind la vânt, el bate,

    Sincer, fără socoteală.

    De-ar avea și-o bâtă-două,

    Am cădea la învoială...

  


  De ispășit

  
    Cu privirea oropsită

    Să văd iar, ce tot trăiam,

    Am închis ochii-n speranța

    Că aud ce mai gândeam.

    Ți-ai găsit. De gura lumii,

    Scapă doar cel ”istovit”,

    Ce-are șansa ca să plece

    De la binele-otrăvit.

    -Io-te-te la ăsta! Doarme.

    -Ba se face. Dă-i din glas!

    -Dac-o fi bolnav, sireacul?

    -Îl lăsăm și zicem ”Pas!”

    -Și să scape-așa degrabă?

    -Cinste nu ne face el.

    -Tu vorbești de calitate?

    -De! Cuvintele-s la fel.

    Și așa-n pălăvrăgeală,

    Și-au făcut, de drum, pâș-pâș,

    Părăsind cârciuma-n care,

    Omu-i bun cu bani fâș-fâș.

    Am deschis ochi-n speranța

    Că sunt singur; am greșit.

    -Dai ceva, frate-vecine?

    Mai aveam de ispășit...

  


  De pe-aici

  
    Ziua s-a cam subțiat,

    Clar, în importanță.

    Timpu-aiurea a plecat…

    Cred că în vaanță.

    Fără el, cam fără rost,

    Oare trec grămadă.

    Munca e o ”doamnă” azi,

    Dată cu pomadă.

    Florile își fac de cap,

    ”Fâțâite”-n toate.

    Doi căței, bârfind de zor,

    Parcă-și dau și coate.

    Trist, pe drum, se-aude-un glas;

    Cere de pomană.

    Lumea, rea, nu-I dă nimic;

    Nici nu-l bagă-n seamă.

    Soarele, cam zâmbăreț,

    Vede-o ceată beată.

    Ziua, bâțâită-n zori,

    Cade-n noapte, lată.

  


  Din umbra cortului

  
    Ce se-ntâmplă cu cei care

    Viitorul și-l văd mort?

    Ei privesc la libertate

    Tot din umbra unui cort.

    Nu au locuri de ”origini”,

    Cu străbuni, părinți, copii.

    Nu au case cu neveste,

    Ci, doar peste tot, ”soții”.

    -Locul meu e nicăierea…

    Spunea ieri un hoț, cinstit.

    -Țara e unde mi-e bine…

    Simplu om, nu prea smerit.

    -N am altă variantă.

    Voi fura ca să trăiesc…

    Sau voi vinde iarăși fete.

    N-am pe cine să iubesc…

    -Închisoarea-i pentru mine

    Doar un scurt popas; sau lung.

    Să mă-ndrepte? Cui îi pasă.

    N-am pe ce umeri să plâng…

    l-ascultam fără cuvinte.

    Era sincer; el, cu el.

    Din păcate, ca mulți alții,

    Răului-i-era fidel.

    Fără voie-i dam dreptate,

    Într-un sens restrâns, mă rog:

    Când nu ai un loc de ”vatră”,

    Viața-o iei în piept ca drog.

    George Rogoz 18.11.2014

  


  Drepturile unui ”Fost”

  
    Fiarele își spun cuvântul,

    Zdrăngănind ca salbe-legi.

    Altele, cu chip de oameni,

    Se înfruptă din cei blegi.

    Și afară și-năuntru,

    Sfârtecatul e permis.

    Cel ce n-are și nu poate,

    Suferinței e promis.

    Totul e posibil, unde

    Orizontul e închis.

    Cu bunăvoință crasă,

    Iadul, lor, le e deschis.

    Cine, când și cum mai poate

    Să îndrepte ce-i greșit?

    Și la cel proscris, firește,

    Și la cel sus pripășit.

    Cu răspunderea di-vină

    Te trimit, ca pe un prost,

    De la Ana la Caiafa,

    Căci, în ochii lor, ești ”Fost”.

    Fost uman, cu multe vise

    Și cu inimă în piept.

    Actual proscris prin lege,

    Dar cu drepturi, ce e drept.

  

  
    g.r. 16.01.2016

  


  După

  
    Vaiete nocturne

    Scurmă depărtarea.

    Neguri se coboară,

    Astupând cărarea.

    E o dâră simplă,

    Ce-a rămas din Cale.

    Peste nici o oră,

    Gem puhoaie-n vale.

    Omul își ridică

    Ochii-n rugă scurtă:

    -Unde ești Tu, Doamne?...

    Veșnicia-i mută.

    Haosu-și întinde

    Brațele-n șuvoaie.

    Sărăcia lasă

    Urme după ploaie.

    S-a spălat pământul

    Doar dece-i lumesc.

    Speranțele-nvinse,

    În sărmani, pălesc.

    Bogații exultă,

    Mulțumind la zei.

    Oropsiții soartei,

    Vor cerși la ei.

    Plumburiu-mbracă

    Zorii delicați,

    Agațați în zare,

    De pomii dezbrăcați.

    Cerul își arată

    Fața întristată.

    Vede-o lume crudă,

    Cu rău îmbibată.

    Fragedă, Lumina

    În sclipiri se frânge.

    Pcături de apă,

    Picături de sânge...

  


  E Mai

  
    Într-o lume mică,

    N-ai loc de prea-mulți.

    E frumos afară,

    Chiar pentru ”desculți”.

    Guguștiucu-și strigă

    Consoarta, de zor.

    Poate c-o iubește,

    Sau e plin de ”dor”.

    Ca și alții crede

    În dreptatea lui,

    Și-n perechea-i care,

    ”Șede” unde-o pui.

    Nu le spun că-s fraieri;

    S-ar crede umani.

    Cât mai speră-i bine,

    Bietuții sărmani.

    Într-un nuc, de poză,

    Un cuc cu o ea;

    Pupăza-i fecioară

    Doar în mintea sa.

    Nu-i prea vezi alături;

    Mai greșesc și ei.

    Ea își face veacul

    Printre derbedei.

    Într-un pom, o mierlă,

    Fluieră a viață.

    Chiar simte natura

    Schimbată la față.

  


  Ea, ploaia

  
    Stau singur ca un cuc,

    Ce zburdă ca năuc,

    Prin ploaia ca un cult,

    Ce-mi cere s-o ascult,

    Cu minte de incult,

    Să cred că ea e zeu,

    Un fel de Dumnezeu,

    Ce viață ia și dă,

    Dar fără-a zice: ”Fă!”,

    Și la taclale stă,

    Să simt ce spune-ncet,

    De viața de ascet,

    În ars pustiu cu flori,

    Udate uneori,

    De roua rară-n zori,

    Să o-nțeleg, ca fiu,

    Iubind încă ce-i viu,

    Cu ea ca sânge pur,

    Pierdut, ades, prin jur,

    Când focul arde dur,

    Răpind-o ca un fur.

  


  Eu prostul

  
    -Prostule! I-am spus odată unui om în față.

    S-a uitat chiorâș la mine, mai să mă și bată.

    -Ești un prost că tu te iei după lumea toată,

    Ce vorbește doar prostii despre biata fată.

    Dacă vrei să iei soție și în puf și-n zloată,

    Nu mai întreba-n vecini dacă-i prea-curată.

    C-a vorbit și ea pe seară cu-n băiat, în șoaptă,

    Asta nu înseamnă frate, c-a trecut la faptă.

    Au scornit că s-a culcat cu uni-n brigadă

    Și că noaptea se lua cu alții... la sfadă.

    Au bârfit-o că, mai mulți, îi călcau ograda,

    Ba că unul chiar stătea zile-n șir cu mândra.

    Răi, cu suflet egoist, au făcut-o fufă,

    C-au zărit-o, vezi mata, cu unul prin tufă.

    Sigur este că mințeau și vorbeau aiurea;

    Unul zice că e lan, altul că-i pădurea.

    Babele chiar chicoteau, scormonind în pungă:

    ”E borțoasă. Uite, zău, poartă rochia lungă”.

    Cum ziceam, ești prost sadea că te-ncrezi în ele.

    De invidie, prea mulți, scot zvonuri mișele.

  

  
    Îl vedeam pierdut în sine, răvășit, tăcut.

    S-a uitat mirat la mine: Cum? Nu știi? Ieri a născut.

  


  Facere de bine

  
    Cu o grijă nefirească,

    Cum fac proștii, mai mereu,

    Am primit un om ”în casă”

    Și l-am ajutat ”din greu”.

    Cu vorbirea ”lunecoasă”,

    Îmi ”pupa ” și tălpile,

    Mulțumit că cere-ntr-una

    Și că-i umplu ”gropile”.

    Erau vechi, financiare,

    Și curente, de nevoi,

    Că-i plăcea și să trăiască

    Bine, nu ca alții-voi.

    Vremea vine, vremea trece...

    El, ca scaiul, sta pe loc

    Și, cu timpul,vrea mai multe,

    Că-l ”ardeau” plăceri, cu foc.

    Daru-a devenit cutumă,

    Și-obligație apoi.

    Am crezut c-a zis în glumă,

    La prieteni: ”Îl jupoi!”

  


  Glastra lacrimilor

  
    A trecut un an de zile,

    Clipă după clipă.

    Nu credeam c-o să se facă

    Atâta risipă.

    Prea puține-am adunat,

    Clipe, pentru glastră.

    Ore am săpat în flori,

    Dar am dat de piatră.

    Multe s-au pierdut, căzând,

    Din clepsidra spartă.

    Dacă sensuri nu le-am dat,

    Rătăcesc prin soartă.

    Zilele s-au scurs la fel,

    Ca o amintire.

    În uitarea tot mai grea,

    Pier stropi de iubire.

    Rămân clipe însemnate

    De un Timp etern,

    Ce în mine înc-o dată

    Lacrimile-mi cern.

    Glastra lacrimilor mele

    Ca o urnă o privesc,

    Și, cu clipe tot mai pline,

    Cam târziu azi o slăvesc.

  


  Goana după os

  
    Umbrele se scurg

    Pe sub cerul murg,

    Prevestind un mort

    Pe Pământul-cort.

    Haitele se-abat

    Și în lung și-n lat,

    Peste hoarde noi,

    Cu copiii goi.

    La margini de drum,

    Focuri numai scrum,

    Se sting, reci, în vânt,

    În bocitul cânt.

    Un copac ursuz,

    Scurtat de-auz,

    Face, ca un ciuot,

    Umbră unui bot.

    Palide făpturi,

    Cu prea multe guri,

    Aer vor, curat,

    Nu-mbâcsit, murat.

    Ploaia cu acid,

    Tremură, placid,

    Pe un trai jegos,

    Pe pământ țepos.

    Timpul, rău pătat,

    Calea și-a scurtat,

    Și-și face un vad,

    Peste pomi ce cad.

    Totul e prost scris,

    Într-un veac proscris,

    Îngropat în sine,

    În diverse mine.

    Foamete și morți,

    Trași, pe bani, la sorți,

    Aer sufocat

    De-un Cer ne-mpăcat.

    Ape fără rost,

    Inundând ce-a fost,

    Focuri de hârtii

    Peste toți cei vii,

    Ură plină-n grai,

    Orișiunde stai,

    Cu un start spumos:

    Goana după os...

  


  Groapa

  
    Costelivă, Viața

    Săpa un mormânt,

    Săturată parcă,

    Să bat-un Pământ.

    Lângă ea, o Foame,

    Dintre-acelea vii,

    Surâdea, patetic,

    Ca-n oricare zi.

    Nonșalantă, Clipa

    Cu Timpu-n păr strâns,

    Fără de cuvinte,

    Se punea pe plâns.

    Cu gândul aiurea,

    Cât îl mai avea,

    Disperarea crudă,

    În clopot lovea.

    Zgomotul Tăcerii

    Mai că răbufnea,

    Din limba bronzată,

    Când încremenea.

    O Iertare-n silă,

    Cu-o Milă copil,

    Susținea Moralul

    Palid și debil.

    Spectatori cu ziua,

    Cârcoteau decenți,

    Ca să nu își piardă

    Traiul de doi cenți.

    Ziariști, grămadă,

    Cum le șade rău,

    Se-ntrebau: ”Când Viața

    Va ajunge-n hău?”

    Ghinion, întoarsă

    De un spirit dus,

    Viața, dintr-o dată,

    Săpa groapa-n sus...

  


  Hoț în timp indecent

  
    A trecut Crăciunul.

    Lumina s-a stins.

    Pe alocuri plouă.

    Undeva a nins.

    Într-o casă roasă

    Se aude-un plans.

    Mama-I cântă:”Nani!...”

    Glasul ei e stins.

    Singură-i acuma.

    Soțul ei e ”dus”.

    E în siguanță.

    De lege e pus.

    Lapte-o lună-două,

    La sân va avea.

    De mâncare, cine,

    Ei însă-I va da?

    Iarna bate-n ușă

    Cu rigori de ger.

    Soțul ei îndură

    Altele, de fier.

    Lemnele-s pe ducă,

    Că nu prea au fost.

    Ea, în viață, parcă

    Nu vede un rost.

    Grijile-o sufocă.

    Panica la frl.

    Se roagă-n tăcere;

    Cum s-o-ajute El?

  

  
    Undeva-n palate,

    Cineva decide.

    Masa e bogată.

    Au de toate-n blide.

    -Ce contează faptam

    Spune-un îmbuibat.

    Cauza, de-I Foame,

    Nu s-a întrebat.

  

  
    A furat bărbatul

    Doar pentru ”mâncat”.

    l-au tratat în silă,

    Ca pe-un măr stricat.

    Încercase munca.

    N-o prea nimerea.

    Îl gonea culoarea?

    Sau doar lumea rea?

    -Ce să fac ciudate?

    Ești doar un nimic.

    Pentru cei ca tine,

    Liniștea n-o stric.

    Erau vorbe crude;

    Ca și viața lor.

    Foamea nu îi iartă.

    Patimă-i, nu dor.

    Căci ea arde trupul

    Și strivește minți,

    Iar când te doboară,

    Dai mărunt din dinți.

    Unii-I strâng, în scrâșnet,

    Alți-njură-ncet.

    Hoțul e devină

    În Timp indecent?

    Nu a vrut mărire;

    Nici bogat a fi.

    Le-ajungea mâncarea,

    Rar pentru o zi.

  

  
    George Rogoz 26.12.2014

  


  Ieduțul

  
    Dorul mă împinge, din drum, pe-o cărare,

    Ce se pierde-n iarbă, sub un pas de fiare.

    Le numim, sălbatic, cam cum suntem noi;

    Cu ură în suflet și cu ochii goi.

    De-am vedea privirea unui ied plăpând,

    Poate-am plânge-n hohot, știind că-i flămând.

    Ochii lui, ca Luna printre brazi de gene,

    Vii sticlesc în lacrimi; stele efemere.

  

  
    L-am găsit odată, rătăcit, pierdut,

    Aninat de viață cu-n fir nevăzut.

    Pasul, șovăielnic, nu îl asculta.

    Glasul, fără vlagă, mai mult se ruga.

    Auzeam chemarea mamei disperate,

    Ce simțise omul; m-atrăgea-ntr-o parte.

    L-am lăsat acolo, părăsit și poate,

    O icoană vie, cu un crez... în moarte.

  

  
    Poiana îngustă, cu-n izvor plăpând,

    Era părăsită... Nici un ied flămând.

  


  Ieșit din ”trezit”

  
    -nu bea toată viața-

    Presimțind că viața

    Și-a pierdut din scop,

    Își face de lucru,

    Chinuind un dop.

    Intuind trăirea

    Ca pe-un ciudat har,

    Îi lasă frâu liber,

    Până la pahar.

    Nu se chinuiește

    Cu idei de soi.

    Buruiana crește

    Și în stupii goi.

    Privirea ”înceată”

    Caută alt ”rând”,

    Servit cu iuțeala

    Unui tainic gând:

    -Viața-i o pomană;

    Așa mi sa dat.

    Jumătate-i trează;

    Jumătate-n pat.

    Deci e-o ”abureală”,

    Ce m-acuză mulți.

    N-o pot bea pe toată;

    Proștii-s și inculți.

    Unu și cu una,

    Cum să facă doi?

    Birtașul, pesemne,

    E cinstit cu noi.

    Ce contează-i munca?

    Am mai auzit.

    Chiar mai crede, toanta,

    Că ies din ”trezit”?...

  


  În arșița dintre milenii

  
    Din piatră focul vieți-am smuls

    Și-am pârjolit păduri străbune,

    Iar munții sfinți noi i-am topit

    În fiare crunte și nebune,

    Și tot la fel am devenit,

    În arșița dintre milenii.

    Pe calea scurtă, dintre om

    Și ce n-a fost în el să fie,

    Speranța-n cer s-a irosit,

    Și-n goana surdă spre vecie,

    Mereu tot singur s-a trezit,

    În arșița dintre milenii.

    Cuvinte searbăde-ncropite

    Din guturale slove sparte,

    Cerșeau în imn de „numai noi”,

    Urgii de plâns, armate moarte,

    Și-n glie se-afundau cernite ploi,

    În arșița dintre milenii.

    Când umbre am făcut, din plin,

    Și din părinți și din icoane,

    Ne-am regăsit, ca morții goi,

    Cu suflete trecute-n stane,

    De piatră înghețate-n sloi,

    În arșița dintre milenii.

  


  În direct

  
    Oamenii mi-au oferit

    Mila lor, în silă.

    Silă mi-e acum să cred,

    Că a fost din milă.

    Ce contează-i pur nimic

    De păstrat pe rană.

    ”Pixul” a ajuns banal;

    Nu mai este ”pană”.

    Vorbele-s la locul lor,

    În minciuni gândite.

    Doar ideile se plâng,

    Fade, pricăjite.

    Mințile își fac de cap,

    Cu voie tacită.

    Viața, ca-n oglind-o văd,

    Strâmbă și pocită.

    Ce-a rămas di suflet, poate,

    Umple un pahar.

    Un cobzar își plânge soarta,

    Sincer, cu mult har.

    Peste umbre deșuchiate,

    Trece-un nor cam prăpădit.

    Lumea se distrează-n parte;

    Plânge-un sfânt, iar osândit.

    Totul vine, totul trece;

    Umbră, vânt, nimic concret.

    Viitorul slut își vede

    Astăzi, moartea, în direct.

  


  În ”Olimp”

  
    M-am decis, și nu o dată,

    Să o duc mai bine.

    Mă îngrijora doar modul,

    Când priveam la tine...

    Mită să primesc? De unde?

    N-aveam postul în guvern.

    Ca să fur, n-aveam morala

    Educată din ”patern”.

    Să înșel? E-o socoteală.

    Alții, cum, de-așa trăiesc?

    Ei au ”stofă” de pisică?

    Eu nu pot să ”smântânesc”?

    Dar afaceri? Sună bine.

    Cu privați? E timp pierdut.

    Statul, bun ar fi probabil,

    Dar e drumul prea bătut.

    Iar la coadă, nu-mi prea place,

    Ca să zac și să aștept.

    E-mbulzeală mare-acolo,

    Plină de ”băiet-deștept”.

    Câte unul, sau grămadă,

    Sug la țâțele de ”vaci”,

    Că-s atâtea mini-sterpe,

    Progresând în pas de raci.

    Se iau fonduri ”eur-oase”

    Și ciolane mari, de soi,

    Căci prostimea-i săturată

    Să umple atâtea foi.

    Aprobările, vezi bine,

    Sunt tocmite, ”de cu timp”,

    Căci nu vine-un orișicare,

    Să câștige în ”Olimp”...

    Mai rămân diverse forme

    De a ”tâlhării” puțin,

    Dar, cu violența brută,

    Nu votez, deci, mă abțin.

    Cam pe astea le văd, sincer,

    Să ajung avut, rapid.

    Cum? Cu munca-ajungi departe?

    Nu fii și tu chiar stupid!...

  


  În Timp prohibit

  
    Tremură de frig și geamul.

    Fierul urlă-ncrâncenat.

    Contractat ca o cătușă,

    Cam de toate-i acuzat.

    Aburi-n condens, afară,

    Gheață dură-au devenit

    Și-au lipit, ca o sudură,

    Fieru-n geam încremenit.

    Țurțuri mici, ca niște cuie,

    Totul au crucificat.

    Un reflex de chip se stinge

    Pe sticla-nstelată mat.

    Unghia lasă o urmă;

    Nu e cruce, nici simbol.

    Linia se scurge, cade,

    Renunțărilor obol.

    În lumina străvezie,

    Umbre-n sensul ”morți de vii”,

    Ochi-n pâcla de cristale,

    Rătăcesc… cu-n dor… de-a fi…

    ”Ce mai fac cei dragi de-acasă?”

    Anul Nou a și sosit.

    ”La mulți ani!” nu e o urare,

    Când ai Timpul prohibit.

  

  
    g.r. 31.12.2014

  


  În umbra ciorii

  
    Clipe lungi, înfricoșate,

    Umplu orele la fel.

    Cerul, îndelung se zbate,

    Haosului iar fidel.

    Norii-nvinețiți de ură,

    Se izbesc în aspru zbor,

    Lăsând Iadului, o gură,

    Să deschidă-n burta lor.

    Fulgerele fac și zorii

    Să pălească-n prag de zi.

    Pe pământ, în umbra ciorii,

    Tremură ființe vii.

    Vocea Domnului, în tunet,

    O percep mereu tardiv.

    Mila nu mai curge-n sunet,

    Peste-un rău ajuns nativ.

    Vijelia își strămută

    Cuibul într-un loc pierdut.

    Vântul, tot răcit, strănută

    Peste satul abătut.

    Ploaia, în torente, surpă

    Iar credința în stabil.

    S-a vărsat, în Cer, o cupă,

    Peste-un adevăr debil.

    Forța Lui, ca sens, se pierde

    Într-un trai prea spălăcit.

    Susură blând viața verde,

    Peste omul rătăcit.

  


  Inelul de logodnă

  
    Luna, în halou de aur,

    Rar de nouri mîngîiată,

    Strălucea în gerul nopții,

    Ca fecioara răsfățată.

    Raze lungi, tremurătoare,

    Vii, ca șoaptele ispitei,

    Răscoleau uitate patimi,

    În privirile iubitei.

    Pleoapa, într-un tainic zvîcnet,

    Le ascunde-o clipă doar.

    Umbra amintirii arde,

    Cînd plăceri din vise sar.

    În mănunchi de flori alese,

    Sentimentele se-adună

    Și-n buchet ca de mireasă,

    Vieții ”Da!” ar vrea să spună.

    Pasul e făcut cu teamă,

    De-a nu pierde ce-a avut,

    Însă inima insistă:

    -E un altfel de-nceput.

    Unul lîngă altul soarta,

    Ca să fie le-a ursit.

    Un inel sclipește-n palmă;

    E cu suflet poleit.

    L-a primit cu ochii-n lacrimi,

    Și cu inima la fel.

    Cînd l-a dus ușor la buze,

    L-a simțit în el, pe El.

  


  Înrăiți în rău

  
    ”mari haini”

  

  
    Din umbra zidurilor vechi,

    Cu gratii la ferestre,

    Vă scriu acum, iubiți ”umani”,

    Despre trăiri terestre.

    Nu vreau să-i scuz pe cei sărmani;

    O viață au… Și-un mâine?

    Căci sunt prea mulți ce și-au jertfit

    Lungi ani, pentru o pâine.

    Cu foamea-n gât și pruncii goi,

    Lipsiți de ”mai de toate”,

    Ca să trăiasc-au fost siliți

    Să facă ”ce se poate”.

    Cu ochi de tină, sau de cer,

    Cu tenul pal, sau negru,

    Zadarnic au bătut la porți,

    Cu bunul-simț integru.

    Speranțele, în trai decent,

    S-au subțiat ca supa,

    În care carnea s-a văzut

    Arar și doar cu lupa.

    Cu mințile-nrăite-n rău,

    Tot îngroziți de burtă,

    Întins-au mâna, ca să ia,

    Un colț, din Viața-turtă.

    Când alții tot furau cu trenul,

    Mulți au rămas tot la ”găini”,

    Sau mărunțișuri de prin curte…

    Dar azi plătesc… ca ”mari haini”.

    Îi văd cu chipuri încruntate…

    Afară, foamea e în toi.

    Pachete nu primesc de-acasă.

    Depind, în viitor, de voi,

    Căci vor ieși, de-aici, odată,

    Cu ochii stinși, la fel de goi…

  

  
    George Rogoz

    21.03.2016

  


  ”Je sui Charly”

  
    -dreptul la literă și dreptate-

  

  
    Ora urii-ncrâncenate

    A sosit pentru francezi.

    Au lovit umoru-n fașă,

    Doi, sub flamurile verzi.

    Hăituiți apoi, ca lupii,

    Prin orașe și păduri,

    S-au oprit arabi-n satul

    Cu un nume lung de mări.

    Prin orașe, lumea-n transă,

    Strigă, țipă, cere, vrea.

    Ea, cu ”Charly” se confundă:

    Râsul, într-o viață grea.

    Alte atentate-n salbă

    Sânge-au revărsat pe străzi.

    Teroriști, rebeli, sau semeni,

    Sunt vânați, de zor, ca ”prăzi”.

    Î vacarm și în tăcere,

    Într-o țară liberă,

    Se aude-o întrebare:

    -Am dreptul la ”Literă”?...

    Fără teamă, tu, ideea,

    S-o exprimi oricum, oricând.

    Să nu-ți tremure privirea

    Și, mut, să vorbești în gând.

    Să accepți însă și dreptul

    Celuilalt, la demn respect.

    Să nu îi jignești ”iubiții”,

    Gen părinți, crez și aspect.

    ”Je sui Charly” se aude

    Ca revoltă înspre cer.

    Victime sunt oare cine?...

    Oamenii se nasc și pier.

    Vinovat e cel ce moare

    Cu o armă pusă-n mâini,

    Sau și cel care-n credință

    A lovit și lupi și câini.

    Urletul de-ngrijorare

    Dintre litere răzbate.

    Ca și unul, altul cere,

    Dreptul sfânt la cea ”Dreptate”.

    G,r 09.01.2015

  


  Jocul ”De-a cuvintele”

  
    Distractiv e jocul

    ”De-a cuvintele”.

    Dintr-un strop de stâncă,

    Crește muntele.

    Vorbele-s sămânță

    De flori, sau ciulini.

    Cu ele-aduci moartea,

    Sau poți să alini.

    Râzi, printre cuvinte,

    Doar de-un sens al lor,

    Căci provoacă-n suflet,

    Vijelii, sau dor.

    Le arunci pe stradă,

    Fără să le-alegi.

    Din mocirla vorbei,

    Ghici ce-o să culegi?

    Împletești ideea,

    Ce nu vrea să stea.

    O îmbuibi cu lauri,

    Sau faci bici din ea.

    Jocul e, la ”fală”,

    ”Ridicat” de om,

    Păcat că-n trăire,

    E mai jos de-un pom.

  


  Jocul ”de-a Statul”

  
    Mă prosteam, ca omul

    Ce n-are ce face,

    Zgîndărind un câine,

    Cât să nu-i dau pace.

    S-a uitat la mine,

    Câinos în simțire,

    Și și-a scos dantura,

    Simplu, la privire.

    Tolomac din fire,

    Neștiind cuvinte,

    Mârâia ideea,

    Fără-un strop de minte.

    Am scos iute mâna,

    Cu ce-aveam în dos;

    Fâlfâia din coadă,

    Tot rânjind la os.

    Să nu credeți însă

    Că l-am dat pe loc;

    Mă jucam ”de-a Statul”...

    Promiteam... și... ”ioc”.

    Așa-l legi de tine:

    Cu speranțe noi.

    M-a mușcat nărodul...

    Câinii nu sunt boi...

  


  Jocul de-a Viața

  
    Viața nu-și permite

    Jocul măsluit.

    Îl dansează singur

    Omul ”istovit”.

    Unii cred că-i poker;

    Riscă, la noroc.

    Ea-i pasează-ndată,

    Cu al ei soroc.

    Înțelepții-nvață

    Și află, ce știu.

    Nimeni nu crează

    Un ”Nimica” viu.

    Cei normali acceptă

    Că sunt doar așa.

    Simt, dar nu se-ntreabă,

    De mai e ”Ceva”.

    Credincioși-nalță

    Speranța la Cer.

    Nu s-a-ntors niciunul;

    Știm că numai pier.

    Pe Pământ, tot joacă,

    Alți și alți umani.

    Miza e aceeași:

    ”Totul”, pentru bani.

    Viața își permite

    Jocul doar ca Trai,

    Până-ți bate-n ușă,

    Cu un negru strai.

    Omu-i zice altfel,

    Obsedat de vii,

    Dar ea-i tot aceeași:

    Viață, fără-a fi...

  


  Lacrimi diurne

  
    Obosiți, ochii

    ascund, cu greu,

    lacrima diurnă.

    Înfrânți, oamenii,

    nu-și ascund

    suferința cotidiană.

    Oglinzi reci, nemiloase,

    le aruncă-n față,

    adevărul.

    Chipuri plânse,

    se recunosc cu greu,

    deformate,

    de lacriuma diurnă.

    Tinerețea, îmbătrânită,

    nu-și vede

    și nu-și găsește

    rostul.

    Lumea largă

    o atrage,

    ca lumina

    fluturii de noapte.

    Golurile rămase

    se umplu

    de prunci

    muritori.

    Doar părinții

    îi plâng

    în succesiunea răsucită

    a timpului.

    Viața lacrimilor diurne

    își urmează cursul,

    iar uneori, generații

    întregi,

    nu se mai întâlnesc,

    bunicii

    nevăzâdu-și

    nepoții....

  


  Lacul și pământul

  
    Tica-tac! Tica-tac!,

    Timpul curge peste lac.

    Oaca-oac! Oaca-oac!

    -Taci broscoiule!

    -Nu tac!

    Limpezi ape se streoară

    Ca un vis, printre coline,

    Și-intr-un lac, iubit de soartă,

    Se întind fără rușine.

    Luna-n falduri de lumină,

    Le îmbracă-n miez de noapte.

    Vii cristale înfioară,

    Liniștea, în calde șoapte.

    Val cu val, sărutul vieții,

    Se preschimbă-n undă lină,

    Ce mângâie-ncet pământul,

    Ce încearcă-n sân s-o țină.

    Ca fecioara răsfățată,

    Nu se lasă dintr-odată,

    Dar revine iar, și iară...

    E iubire; chiar ciudată.

  


  Leagănul

  
    Leagănul Soartei,

    agățat în lanțuri

    de Copacul Vieții,

    se mișcă între două clipe,

    înainte și înapoi,

    într-un ritm incert,

    voit, sau impus,

    în sus și în jos,

    și apoi în jos, tot mai jos,

    spre un final nedorit,

    sau un nou început,

    la fel, sau altfel,

    cu puterile tot mai secătuite

    de, și spre implacabilul

    sfârșit.

  


  Liniște!?

  
    -Liniște! Nu auziți

    Geamătul strivitei țări,

    Ce se ”stinge”-n timpul ”noi”

    Ca un stol, ce piere-n zări?

    -Liniște? Tăceți prea mult,

    Când ar trebui să cereți

    Dreptul sfânt pentru nepoți,

    La ”câmpii”, nu la ”pereți”.

    -Liniște! Voi numai vreți

    Zile îmbuibate ”azi”,

    Pregătind un viitor,

    Plin, de ”cioturi verzi”, în brazi.

    -Liniște? V-ați resemnat

    Că puțini vând iar prea mult,

    Dând, un Dumnezeu uitat,

    Pentru banii unui cult?

    Liniște! Nu vă-mbulziți

    La pomana ”Omului”,

    Că mai zace un țăran

    Tist la umbra ”Pomului”!

    Liniște? V-ați speriat,

    Că nu a murit de tot,

    și c-atunci, când s-o trezii,

    vă ia ”mierea” de la bot?

    -Liniște! Voi nu vedeți

    Cavalerii Focului,

    Ce Apocalipsa Lui,

    O prevăd azi Viului?

    -Liniște? S-a terminat

    Lupta surdă pentru ”mult”?

    -Liniște! Măcar acum

    Glasul Pruncului s-ascult.

  


  Măicuța mea

  
    Măicuța mea cu ochii de lumină

    Ce ai văzut în om doar ce-i senin,

    Te văd îngenuncheată-n prag de seară,

    Sub candela ce pâlpâie-n suspin.

    Pe alții i-ai ”cuprins” în rugăciuni,

    Și le-ai dorit o viață demnă-n soare.

    De-au fost copii, de-au fost vecini,

    Tu i-ai iubit, cu-n suflet mare.

    Privești acum, de-acolo, de-unde ești,

    Cu-aceeași cuvioasă cumpătare,

    La dragi copii și sfinți nepoți;

    Și îi săruți, pe rând, pe fiecare.

    Sub nimbul veșniciei îți dorești,

    Să fie stirpea lor întreagă,

    Și-n umbra numelor de sfinți,

    O cale-n Cale să-ntrevadă.

    Tu ai crezut, ei mai puțin,

    Sau timp nu au avut să ”vadă”,

    Când viața-n haos i-a împins,

    și au ajuns un fel de ”pradă”.

    Prezentul i-a-nfierat cu slove aspre,

    Legate-n legi, dar și în fapte.

    Tardiv regretă timpul cât n-au stat

    Cu tine și cu Tatăl fără moarte.

    Măicuța mea, ca Maica Prea-curată,

    Te-ai osândit pe tine pentru noi,

    Cei rătăciți pe drumuri, prea devreme,

    Ce văd acum în jur pereții goi.

    Cu mâinile, din lutul suferinței,

    Vor modela, alături de zorzoane,

    Un trup de mamă, cu-n copil în brațe,

    Sau vor picta, în lacrimi, vii icoane.

    Cu ochi închiși, cu gândul dus,

    În focul cald al amintirii,

    O iau, treptat, de la-nceput,

    Căci altfel văd ”cu ochii firii”.

  


  Marea Scofală

  
    Cam ”pornit” pe lume,

    Din motive clare,

    Criticam prostia

    Și pe ”Coana Mare”.

    ”Ciorbăia” prin țară,

    Printre ministere,

    De acrea și borșul,

    Făcut din durere.

    Nu ierta ”plugarul”

    Ce trăgea la jug,

    Înhămat cu legea

    Și-ndrumat cu-n drug.

    Bătea des din palme,

    Dar și le dădea,

    Când chema la ordin,

    Și când îi prindea.

    Nu ierta nici șpaga

    Ce și-o însușea,

    Dar ura minciuna,

    Nu și când greșea.

    Cuvioasă-n vorbe,

    ”Șerpuite”, fine,

    Se-mpăna cu ”fumuri”

    Deșănțate bine.

    N-avea buzunare;

    Ce să-ncapă-n ele?

    Și-avea fața dură,

    De șorici, ca piele.

    Să nu credeți însă

    Că-i o ”animală”.

    E chiar om, cu... minte,

    Ea-i Marea Scofală.

  


  Natură de-natura-tă

  
    Dintr-un viu complex, ”deschis”

    Clipelor de fericire,

    Oamenii au ”construit”

    O ”nenorocire”.

    Îtr-un crâng cu tei înalți,

    Pură sănătate,

    Ei au smuls și-au răsădit

    Cioate sfârtecate.

    Pe un plai, tablou de vis,

    Caldă frumusețe,

    Boii-au ”desenat”, fideli,

    Arături-tristețe.

    Într-un munte de granit,

    Potecă spre nouri,

    Cârtițe, că oameni nu-s,

    Au scobit cavouri.

    Pe un lac sublim, întins,

    Hrană vie-n viață,

    Cai-putere-au năvălit

    În hoarde de piață.

    Prin izvoru-n șes ajuns,

    Șerpuind sub soare,

    Alți balauri au bătut

    Spre abis, cărare.

    Din natura plină ieri,

    Rai la omenire,

    Noi, umanii, am făcut

    Tristă amintire.

    g.r. 02.01.2016

  


  Ne mințim

  
    Ne mințim că suntem ce am dorii să fim.

    Ne mințim că ajungem, când nici nu am plecat.

    Ne mințim că am fost, deși i-am părăsit pe toți.

    Ne mințim că iubim, negând ce-i frumos.

    Ne mințim că vom fi, îngropând azi un mâine.

    Ne mințim când cântăm, ce nu credem în vorbe.

    Ne mințim când sperăm și uităm să visăm.

  

  
    Ne mințim fără-a ști, că mințim, din păcate.

  


  Neștiuții lumii

  
    Nesătule guri tot cerșesc bucate.

    Ne-mpăcate guri iar doresc dreptate.

    Neștiute guri murmură în umbră.

    Ne-ntinate guri intră-n viața sumbră.

  

  
    Hrăpăreții iau fără să mai ceară.

    Pentru libertate mulți încep să moară.

    Lașii-n poala nopții au inima mică.

    Alți copii se nasc. Plâng, dar nu de frică.

  

  
    Îmbuibați cu vorbe unii mor de foame.

    Prea puțini vor pace. Taci! Aici se doarme.

    Mult prea mulți tăcerea o iau ca poruncă.

    Într-o iesle-viață se nasc prunc și pruncă.

  

  
    Săturați de foame, ne-mpăcați cu soarta,

    Neștiuții lumii întinează poarta.

    Bat în veșnicie doar cu pumnii goi.

    Rup cu dinții struna; nu vor fi ca noi.

  


  Noapte de toamnă

  
    Plouă, cât cerul

    poate să țină,

    în noaptea în care

    e iar lună plină.

    Șiroaie se scurg ,

    printre crengi răstignite

    de vântul amarnic,

    în valuri smintite.

    Copacii se-apleacă,

    gemând resemnați,

    cu crengile rupte,

    pe veci însemnați.

    Urgia se-abate

    în vuiet amar.

    O floare-și ofera

    azi viața în dar.

    Strivite cad lacrimi

    pe geamul orbit.

    Lumina e mută ;

    de mult s-a oprit.

    O frunză se zbate

    pe creangă în van .

    O alta, adio,

    își ia de la an.

    Un măr, răvășit,

    se-ndreaptă spre nor,

    cu crengi mânioase,

    ce-n rană îl dor.

    Petale de flori

    sclipesc printre stropi ;

    Strivite, se lasă

    purtate în gropi.

    Un câine, covrig,

    lâng-un pom, stă murat,

    De vechiul stăpân

    și de viață uitat.

    Un tunet se-abate

    din ceruri turbat.

    O voce se-aude;

    un glas de bărbat.

    Un zvâcnet și-i sus,

    prin baltă sărind .

    stăpânul îl vede ;

    așteaptă zâmbind.

    În ploaia șiroaie

    pe trupul plăpând,

    privește cățelul,

    din ochi lăcrimând.

    Un scâncet se-aude,

    și altul apoi .

    E glasul iubirii ...

    chiar singuri… sunt doi.

  


  Nori seci

  
    Printre nori, cârpiți de șansă

    Pe un Cer destrăbălat,

    Palidă, Lumina trece

    Spre Păântul bucălat.

    Soarele își ia adio,

    Pentru-o vreme, de la tot.

    O potaie ce-l gonește,

    Se linge, tacit, pe bot.

    Vine noaptea, se gândește,

    Cu un cuget șifonat,

    Ce, în furt, vede doar ”papa”

    La stomacul condamnat.

    Norii nu îi fac plăcerea,

    Prea-porniți a-l amăgi

    Și-aburiți, ca-ntotdeauna,

    Par, sau sunt, cam zurbagii.

    -Vine ploaia! Se zvonește

    Printr-un verde opărit.

    -Ne-a tot păcălit de-o vreme...

    -Pruncii nu ne-au răsărit.

    E-o tristețe deprimantă,

    Agățată-n pomi și flori.

    Și speranța-i resemnată,

    Căci, câinoși, sunt secii nori.

  


  Nu ”0ricum”

  
    Multiple, Căile Domnului,

    Duc peste tot, de ”oriunde”,

    Dar nu ”oricând”, și, mai ales,

    Nu ”oricum”.

    Fiecare, le poate alege,

    Sau să meargă la întâmplare,

    Căci un drum nu se termină,

    Doar continuă altfel.

    Niciodată nu poți să știi

    Dacă, cel mai scurt e Calea Dreaptă,

    Întrucât ea nu ține de pas, ci de suflet.

    Ea poate fi lină, ca excepție,

    Sau întortocheată, ca regulă.

    Nu este nici grea,

    Dar nici ușoară,

    Dar ea duce mereu ”mai departe”,

    Ca un drum cu sens unic,

    Fără înoarcere pe propriile urme,

    Cu posibilitatea de a depăși,

    Sau ajuta, pe cei eșuați pe drum.

    În milioane de clipe de iresponsabilitate

    Te poți abate ușor de la ea;

    Sau de ură, sau de invidie,sau...

    Atât de mulți sau...

    Te poți abate definitiv,

    Sau poți reveni la ea,

    De fapt o altă tot ea,

    Una din infinitele Căi Drepte,

    Specifice fiecărei persoane în parte,

    Pe care, în fiecare clipă a vieții,

    Oricând și de oriunde o poate apuca,

    Dar, din păcate, sau fericire, nu oricum.

  


  Nu te pui

  
    -nopte”albă”-

    Pe-un crâmpei de ziuă,

    Aninat de cer,

    Se zbate-o lumină,

    Cu sclipiri de fier.

    Zorii-i dau cu tifla;

    N-au chef să apară.

    Oricum, sunt anemici,

    Chiar în primăvară.

    Noaptea-ntunecată,

    Lungă ca pomana,

    Lăfăită-n ore,

    Sughite sărmana.

    Gălăgia-i mare

    Și în plină ”floare”.

    Vecini-și dispută,

    Tona de mâncare.

    Cine-s ei? O șleahtă

    Gen oricine vrei,

    Cam ca rromi cu stare,

    La chimire grei.

    Au întins o noapte

    Și-au făcut-o lată,

    Cu o nesimțire

    Fără pic de pată.

    I-au rugat sătenii,

    Cei mai curajoși,

    S-o lase mai moale...

    I-au gonit... fricoși.

    Nu te pui cu unul

    Ce bea ”bărbătește”,

    Înnecând și bruma

    De minte, firește.

    Dup-o noapte albă,

    ”Murați”, ciuciulete,

    Harnicuți, pe ziuă,

    Dorm pe îndelete.

  


  Nu!

  
    Nu tregeți, surzi, în ciocârlii!

    Lăsați-le să cânte,

    Iar Libertatea-n colivii,

    N-o-nchideți, prin cuvinte!

    Lăsați Iubirea să suspine!

    Frumoasă-i până moare.

    Adesea doare și ce-i bun.

    Și flori se veștejesc sub soare.

    Păstrați copilul în copil!

    Nu-i întinați gândirea!

    Și renunțați la ziduri reci,

    Ca să-nrădiți privirea!

    Dreptatea n-o-ndreptați cu arma

    Și nu o cântăriți cu ea!

    E calpă ca ocaua teama,

    Și răbufnește când vrea, grea.

    Și păcii dații-azi o șansă,

    Să crească fără de război!

    Lăsați nebunii să o ceară,

    Căci sunt sărmani, uitați, ca noi!

  


  O Idee

  
    - obicei-

  

  
    O Idee, neștirbită

    De gândire mult prea mult,

    Și-a făcut loc, înspre gură,

    Cu-o ardoare de om cult.

    Nu-și punea la îndoială

    Propriul sens, chiar neștiut,

    Și chiar refuza s-arate,

    Un mic gând, mai precaut.

    S-a dat mare-n vorbe plate,

    Ce sunau, cam cum erau,

    Și-nșirate ca pe-o sfoară,

    Chiar cu greu o tot târau.

    Dacă-aș fi corect și sincer,

    Cam cum sunt de obicei,

    V-aș spune despre ce-i vorba...

    Mă gândesc... prost obicei.

  


  O Speranță

  
    O Speranță-mbătrânită,

    Cu ochi mari, ca de copil,

    Rătăcea pe drumul sorții,

    Ce se-ntortochea senil.

    Tot spera, și ea, să vadă,

    Prin tunelul vieții lung,

    Luminița de la capăt,

    Unde morții stau și plâng.

    Licărul de lumânare,

    Cel puțin în mintea ei,

    O făcea să vadă omul,

    Prometeu gonit de zei.

  

  
    În deplinul întuneric,

    Când cerșești pentru lumini,

    Ești ca orbul, ce cultivă

    Flori splendide în grădini.

    Ca și el, nu vezi culoarea

    Faptelor de zi cu zi,

    Dar le simți, în gând, savoarea

    Și dorești, mai mult a fi.

    Ca-n pustiul fără apă,

    Rătăcești după un strop,

    Amitindu-ți cum pocnește,

    La șampanie, un dop.

    O Speranță, obosită,

    S-a oprit, cred, negreșit,

    În tunelul lung de viață,

    Ce, recent, s-a prăbușit.

  


  Oameni?

  
    Mi-a murit cățelul.

    Unul dintre ei.

    Nu contează care.

    Ce oameni mișei.

  

  
    Otrava din suflet

    Au pus-o și jos.

    I-au dat-o în carne.

    Cât de scump e-un os...

  


  Oare chiar, de ce?

  
    Mă-nhămasem la un car,

    Ca un bou să trag,

    Pentru că vedeam în viață,

    Un ”principiu” drag.

    O credeam un ”dar” de soartă,

    Viu și-adevărat,

    Cu o șansă-n nemurire

    Și-un suflet curat.

    L-a-nceput, ca tineretul,

    Ce crede că zboară

    Cam prea multe dintr-o dată,

    Zmeu eram... pe sfoară.

    N-a durat prea mult și solul

    M-a primit cu șocuri;

    Diplomele, fără ”pile”,

    Erau ”slabe-n jocuri”.

    Astăzi tragem împreună

    La un car cu oale,

    Stive de nădejdi și vise...

    Cum? Sunt toate goale?

    Ne-au rămas atunci toți sacii,

    Plini cu ce-i mai bun.

    Ne vom răsfăța la noapte...

    Aaa...! E numai fân?

    Ce să-i faci? Asta e viața.

    Ce e scris și pentru ei,

    Cam scrâșnind i-om duce-n spate,

    Că-s smintiți și chiar mișei.

    Oare cât? Și până unde?

    Oare cum? Mă rog, cu ce?

    Oare nu suntem de vină,

    Că nu ne-ntrebăm: De ce?

  


  Om și pom

  
    E sfârșit de an, și Pomul,

    Suferă, în ger, ca Omul.

    Unul geme-n rădăcini,

    Altul, trist, printre străini.

    Ce-i în trunchi și-n suflet știe

    Îngerii din Cer, sau Glie,

    Căci la frunze Pomu-i ”tras”,

    Iar Umanul proaspăt ras.

    Unul, Cerul îl atinge.

    Altul, în pământ se stinge.

    Care? Cum? E întrebarea

    Ce se-aude pe cărarea

    Ce, din rădăcină, pleacă

    Și prin stele vrea să treacă,

    Căci acolo, undeva,

    Nu acum, poate cândva,

    Va găsi, din întâmplare,

    Un buchet, sau doar o floare,

    Rătăcită din Rai sfânt,

    Ieri căzut, spart, pe pământ.

    Obosiți să-l căutăm,

    Nu-l vedem, și renunțăm;

    Numai Pomul ne mai cheamă,

    Chiar și el, cuprins de teamă:

    -E aici! Veniți! V-aștept!

    Calea nu e drumul drept.

    Cu un fier și-un lemn, drept coadă,

    Omul dă în Pom, să vadă…

    Nu găsește-n ciot nimic…

    A probat doar că-i voinic…

    Ca un peștișor în bol,

    Se uită pierdut în gol,

    Căci a fost un ultim Pom,

    Ca și el, un ultim Om…

  


  Paradisul pierdut

  
    Într-un fel, am acceptat:

    Lumea nu e rea.

    Dacă oamenii n-ar fi,

    Nu ar fi nici grea.

    Ce să fac, că fără ei,

    Nu aș exista.

    Să-i accept ca fii de zei,

    Nu pot accepta.

    Mai cedez, că și ei sunt

    Născuți, sau creați,

    Alungați din Paradis,

    Uitați, renegați.

    Paradisul l-am pierdut;

    l-am distrus din greu,

    Și ne plângem că n-avem

    Șansă mai mereu.

    Să-l vedem căzând din cer,

    Că suntem oameni,

    Și să-l ronțăim decent,

    Cu alte pomeni,

    Ne-am născut ca să murim,

    Chiar dacă ne doare,

    Căci altfel n-am avea loc,

    Între noi, sub soare.

  


  Pe-o cărare-ngustă

  
    Pe-o cărare-ngustă,

    Ce ducea spre Trai,

    Urca o căruță,

    Trasă doar de cai.

    Nu se poate? Bine!

    Urca doar căruța,

    Șchiopătând cu-o roată

    Și dându-se huța.

    Ce aveți cu mine?

    Nu-i corect nici asta?

    Se târa doar roata

    Și, cu asta, basta!

    Roata se învârte?

    Prea le știți pe toate,

    Dar spuneți că Traiul

    Pe vătrai se poate.

    E de stil figura?

    O poznă de grai?

    Fie, doar cărarea

    Rătăcea spre Trai.

    Nici așa nu-i bine?

    Cine-a zis că e?

    Pe-o cărare-ngustă,

    Viața face ”Beee!”

    Vai, sunteți de comă!

    Nu o fac de oaie.

    Sunt membru, cu drepturi,

    În turmă, pe ploaie...

  


  Pentru pământ

  
    -Morții sunt de vină!

    Vorba-i ca de foc.

    -Dar de ce ”Alese”?

    -Ocupă mult loc.

    -Da, dar cimitirul

    E cam potopit.

    -Să-i tăiem din colțuri;

    S-a cam lăfăit.

    -Da, dar tot mor oameni...

    -Oricum, vii-s prea mulți.

    -Ce să zic, e gloată...

    -Să-ngropăm doar ”culți”.

    -Da, dar sunt străbunii...

    -Vremea lor s-a dus.

    -Și sărmanii, țara?

    -Grămadă, în sus.

    -Rar, căci doar la Ceruri

    Se urcă, să știți...

    -Poate-i noua Cale...

    Să ajungă fripți.

    -Da, dar crematoriul?...

    -Focu-i va uni.

    -Ca purificare?

    -Bravo! Vezi că știi?

    *

    -Băi române, slujbaș bun,

    Fă-mi o socoteală,

    Câte cimitire sunt,

    Și baza legală!

    Vezi că s-au cam tot întins!

    Vreau, la zi, măsura!

    De te-ntreabă, ce mai vrem,

    Dă și tu cu gura!

    -Bine... las... găsesc ceva...

    De progres... și stare.

    -Ei au vrut mereu pământ...

    Vindem, noi, ogoare.

    -Cata șefu-am reținut!

    Au morminte multe.

    -Cimitiru-i pământ bun;

    Să-i îngroape-n curte...

  


  Perdeaua

  
    Atârnă,ca zarea de norii pustii,

    Perdeaua, în valuri de umbre târzii,

    Și-și leagănă-alene tristețea,

    Străpunsă-n cătușele gri.

  

  
    Lumini se-nfiripă în falduri

    Și trec resemnatele veri,

    Adie o șoaptă și-n valuri,

    Se-nalță un arc de tăceri.

  

  
    E clipa cea mult așteptată,

    Dorință născută din chin.

    Se-ntinde spre geam și uimită,

    Ea strigă-n tăcere: ”O,vin”!

  

  
    Se zbate cu pieptu-i de aburi

    În geamul deschis de lumini,

    Și uită, țesută din goluri,

    Că floarea gingașă-i cu spini.

  

  
    Îmbracă în mantia-i albă,

    Petale în dulce suspin.

    Se frânge perdeaua cea dalbă,

    Străpunsă de spin și venin.

  

  
    ”Ce vin-am avut de-s pe moarte”?

    Se-ntreabă pierdută-n idei.

    Iar spinul ingrat îi răspunde:

    -Atârni.E de-ajuns. Ce mai vrei?.

  


  Piatra Craiului

  
    -Pentru Ioana, Crista și Victor-

  

  
    Nimb de nori se-arată-n creasta

    Pietrii-Craiului-n apus.

    Soarele îngenunchează,

    Ca un slujitor supus.

    Aur pur, pe stânci semețe,

    Se prelinge-n raze lungi.

    ”Spada Lumii” ne apare,

    Ca un simbol; să nu plângi.

    E căzută. Nu-i nimic.

    Pe pământ ea-i așezată.

    Nu spre Cer ea se ridică...

    Semn de pace-ndelungată.

    Ea le spune tuturor,

    C-are-n ”spate” un popor,

    Viu, viteaz, croit din codrii,

    Și cu sânge de izvor.

    Albul ei sfidează noaptea,

    Ca și Moartea neamului.

    E emblema veșniciei,

    Mândră-n fața Tatălui.

    ”Vânturile migratorii”

    Au lovit-o ne-ncetat.

    Au rămas sub steiuri urme:

    Grohotișul sfârtecat.

    Dacă fiecare stâncă,

    Doar un om ar însemna.

    Ne-am vedea străbunii roată,

    Ca mici zei, pe trup de nea.

    Lacrimile, printre pietre,

    Nu ar trece- ar zăbovi,

    Și ne-ar da să bem puterea,

    Demni în viață de a fi.

    Ea, cu turnurile-nalte,

    Ridicate din abis,

    Ne șoptește-ncrâncenată:

    ”Eu nu sunt numai un vis.

    Sprijiniți piciorul bine!

    E trecutul tot sub el.

    Nu vă negijați străbunii!

    Viitor, nu-i fără el”.

  

  
    Asscultam o rugăciune.

    Nu departe; la schit sfânt.

    Norii se-ntreceau în glume,

    Preschimbați în zmei, de vânt.

    Tulburi, apele la poale,

    Se zbăteau printre pământ,

    Tot cerând o ”dreaptă Cale”,

    Ca și Viața, spre mormânt.

    Craiul le vedea pornirea,

    Dinspre El, spre Nesfârșit.

    Nu dorea să le întoarcă...

    Că plecau spre-un Răsărit.

    Poate și-or întoarce fața,

    Lucitoare-n lacuri lungi,

    și-n oglinda cea de taină,

    I-or șoptii: „Să nu ne plângi!

    Fiecare picătură

    Ia cu ea ceva din tine,

    Și va duce-n lumea largă,

    Voia ta: ”Să fiți ca mine”!

  


  Plânge-un munte-zeu

  
    Munți-și strigă veșnicia

    Dintr-un brâu de nori.

    Stâncile golașe, sterpe,

    Plâng că nu au flori.

    Plete lungi de văi sublime,

    Răsfirate-n zbor,

    Plâng cu ape cristaline,

    Că mai au un dor:

    Vor s-atingă orizontul

    Îmbrăcat în foc,

    Și tot sar din treaptă-n treaptă...

    El nu stă pe loc.

    Mult prea mici ca să pretindă,

    Singure un țel,

    Se preling în viața care,

    E un lac. Nu-i El.

    E târziu, și-n amintirea

    Unui distinct ”eu”,

    Înt-o ceață iubitoare,

    Plânge-un munte-zeu.

  


  Ploi de Mai

  
    Plânge Cerul, când plâng norii;

    Plâng copacii, plâng și flori.

    Ploaia-absoarbe și lumina,

    Amânând plăpânzii zori.

    Lacrimi curg; un fulger roagă

    Cerul, să fie mai blând.

    Îi răspunde doar un tunet,

    Strecurat parcă prin gând.

    Lacrimi curg, ca stropi de viață;

    Ce-i prea mult, nu-i prea iubit.

    Geme-n bălți pământul moale,

    Săturat de-atât sorbit.

    Ropotul incită vraja

    Timpului stătut și bont.

    Iar s-a înmuiat o lume,

    Cu și fără orizont.

    Plouă-n ritmul delăsării,

    Săturate de cuvânt.

    În trăiri sensul se pierde,

    Cu-n final, de drag pământ.

    Liniștea se-ntinde... toarnă...

    Stă să stea? O, da! Ba nu!

    Într-un ropot lung, de turmă,

    Url-un câine: ”Marș! Te du!”...

  


  Poate mâine

  
    -Poate mâine...

    -Dar mi-e foame...

    -Iar vrei pâine?

    -Numai poame?

  

  
    E-o discuție fictivă

    Căci, de fapt, lor nu le pasă

    Dacă ai ceva, pe masă,

    Să le pui celor de-acasă.

    Ochii caută, cu teamă,

    Un ceva... și nu-l găsesc.

    Vorbe tremură în gură,

    Pentr-un trai... ce-l ispășesc.

    Oare s-au născut, cu viața,

    Ca pedeapesă-a Domnului?

    Sau, de vină, e ”paiața”,

    Tot aleasul omului?

    Condamnați la zile oarbe,

    Indolente și la plâns,

    Simt, pe viu, cum moartea-i soarbe

    Chiar și când, ani mulți, n-au strâns.

    Pruncii râd. Lumina tace.

    Zboru-i frânt în lanț de legi.

    Frunza tremură și cade

    Pe frumoase, dar reci cergi.

  


  Poftă... de viață(?)

  
    M-am visat odată,

    Moțăind ca om,

    Sub o pară-viață,

    Mălăiață-n pom.

  

  
    Casc gura în grabă,

    Și s-o prind aștept,

    Că eram, se pare,

    Nătăfleț deștept.

  

  
    Soarta, sau doar cioara,

    Altfel cred c-a vrut.

    A mâncat-o toată;

    Coada nu s-a rupt.

  

  
    M-am trezit, cu pofta,

    Scârțâind în gât.

    Voi mușca din viață?

    Oare când?...Și cât?

  


  Poli

  
    Cu-nțelegerea pripită,

    Trag concluzii la-nceput,

    Și-o fac mândrii, ca-altădată,

    Când, nimic, n-au priceput.

    Judecă, cu-ndestulare,

    Cât mai mult din ce nu știu,

    Răstignind, cu-nsuflețire,

    Tot ce mișcă și e viu.

    Că apar greoi la minte,

    E o cinste pentru ei,

    Dar e-u adevăr, pe care,

    Ca ricinul îl cam bei.

    Cine sunt? Pe unde umblă?

    Unde stau? Sau zac? cum vreți,

    E-o necunoscută-adâncă,

    Pentru cei, la minte, ”creți”.

    Uneori, e ”destupatul”,

    Ce, ca dopul, face poc,

    Și pricepe, dintr-o dată,

    Că se arde, că-i pe foc.

    Poate fi comunitatea

    Scumpă-n vorbă și la port,

    Ce se vaită că, la vilă,

    Uși prea multe are-un cort.

    Dregători de ce se strică,

    Sau în funcții rău acriți,

    Coadă fac la-ndestulare,

    Sugând osul, ipocriți.

    ”Ticienii” își bat laba

    Și pun ”Poli” prin pre-jur,

    Și-având mulți ”țiști”, de corvoadă,

    Îi doare de restul pur...

  


  Potența Puterii

  
    Mi-a șoptit vecinul,

    Ieri, o confidență,

    Cum că, și Puterii-i

    Scade din potență.

    Cum că-au tot ”frecat”-o

    La rece, mulți ani,

    Și c-au oblojit-o

    Cheltuind mulți bani.

    C-au băgat-o-n toate,

    Cam cum le venea,

    Și, la muncă, ”osul”,

    Nici că mai punea.

    Că, din ea, fruntașii

    S-au cam înfruptat

    Și au supt cățeii

    Laptele pătat.

    Că au pus-o-n gura

    Celor fără gând,

    Și au scoso-n față,

    La mulțimi de rând.

    Că, în ”dosnicie”,

    Au tras sfori diverse,

    Și-au vărsat, în taină,

    De minciuni, averse.

    Că-n dureri de coate,

    Și-au băgat piciorul

    În tot ce se poate,

    Să nu zic poporul.

    M-a convins că totul

    E cam prea pe ducă,

    Dar că se repede,

    Poate-o mai apucă...

    M-a mirat răspunsu-i

    Sincer, pentru blegi:

    -Când cade Pute rea,

    Cu ceva te-alegi...

  


  ”Povețe”

  
    Cu privirea aplecată

    Dup-o umbră pricăjită,

    O pală de Viață oablă,

    Ținea ritmul, necăjită.

    Dreaptă, nu era în stare,

    Cu bun simț, să mai pășească,

    Și-nghiontită de ”povețe”,

    Încerca doar să trăiască.

    -Înainte! Dreapta! Stânga!

    Mai vioi! Ce stai? La pas!

    Io-te-te la ea, ce toantă!

    A rămas și fără glas.

    Asculta de Omul, care

    O ”cârpea” de cum crâcnea,

    Și râdea cu gura mare,

    Când, de lacrimă-o ”punea”.

    Nu plângea prea mult, cu ziua,

    Căci atât traiul dura

    Pentru cel cinstit, ce-un mâine,

    Doar în vise mai ”fura”.

    Am văzut-o mai deunăzi,

    Ca pe-o ”Vai-de-ea” docilă,

    Fluturând o zdreanță albă...

    Dorea Pace... sau doar Milă?

  


  Pragul

  
    Mă-ntrebam ca prostul,

    Cel proptit în gard,

    De ce mor în vorbe,

    Vii idei, ce ard.

  

  
    Cu capul cam mare,

    M-am lovit de prag.

    Stele, înverzite,

    Mi-au zâmbit cu drag.

  

  
    Dincolo, lumina,

    Se cam „subția”.

    Viața, ca pisica,

    Neagră îmi părea.

  

  
    Umbre, ca de foame,

    Reci se îmbulzeau;

    Ca năluci sprințare

    Goluri împingeau.

  

  
    „Parcă nu-i de tine!”

    Ceva îmi spunea.

    Iar cucuiul mare

    Iarăși mă durea.

  

  
    Resemnat, în pragul

    Sorții, m-am oprit.

    Mi-a șoptit cu milă:

    Rămâi! S-a sfârșit!

  


  Prăpădite vremuri

  
    Libertăți închise

    În nevoi și teamă,

    Fac, din sensul vieții,

    Subiect de dramă.

    E o piesă scrisă

    Cu a foamei pană,

    Sângerând pe-alocuri,

    Prin a gurii rană.

    Ce e bun îngrașă,

    Ce e mult, la fel.

    Ce n-ajunge, este

    Sigur dat de El.

    Legile-s făcute

    Să apere; Ce?

    Clar, nu Libertatea;

    Nu te-ntrebi, de ce?

    Pasiuni frivole,

    Patimi de pământ,

    Încrustate-n carne,

    Fără nimic sfânt.

    Libertăți de câmpuri

    Bătute-n cuvânt,

    Cu idei flecare,

    Dense-n gol de vânt.

    Libertăți în drepturi,

    Dacă-s obligați,

    Ce se-ntind, din mila,

    Rară la ciudați.

    Vremuri prinse-n ura

    Cizmelor de-accent,

    Neglijând și grija

    De-a muri decent.

  


  Prea mulți

  
    Prea mulți, cu mâinile pe piept,

    Se pierd pe-un drum necunoscut,

    Căci numai Unul s-a întors,

    Să spună sincer ce-a văzut.

  

  
    Prea repede Îl uită mulți

    Din cei ce merg pe sârma vieții,

    Și-n echilibrul „am-nu-am”,

    Dansează-n transă-n ritmul pieții.

  

  
    Prea tare se aude glasul

    De clopot surd, în asfințit.

    La rugă prea puțini se-ndeamnă...

    E omul slab? E obosit?

  


  Primul ghiocel

  
    Raze lungi, tremurătoare,

    Dintr-un soare pocăit,

    Se-odihnesc îmbietoare,

    Pe pământrul răscolit.

    Vântul toamnei, și-apoi gerul,

    L-au scurmat și l-au strivit.

    A rămas în el doar dorul,

    Ca un chin neistovit.

    Dor de o lumină caldă,

    Ca sărutul de iubit.

    Dragoste pentru o viață,

    Ce în el a încolțit.

    Sub zăpada cristalină,

    Fulger verde s-a ivit.

    Ca o suliță străpunge

    Crusta rece-n asfințit.

    Noaptea rece-a fost haină.

    Gerul aspru l-a hulit:

    -Ce vrei tu? Să zaci în tină!

    Ești un nimeni, osândit.

    -Am simțit în mine focul

    Cerului în răsărit.

    Eu cu neaua sunt prieten.

    N-o urăsc, că m-a strivit.

    -Capul alb, mai treacă-meargă...

    Verdele e cam pălit.

    Nu vrem să-ți ridici azi fruntea.

    Tu ești gliei hărăzit.

    -Eu mă plec atunci în fața

    Celui ce m-a vrut smerit.

    Clopoțel de neființă,

    Eu nu bat; cer n-am dorit.

    -În genunchi să stai străine,

    Ca orice neavenit!

    -Lacrimă voi fi atuncea,

    Pentru cei ce au pierit.

    -Ne acuzi pe noi, nebune,

    Că-n pământ i-am răstignit?

    -El e mama re-nvierii.

    Eu, vestesc un „răsărit„.

    Au tăcut apoi, și noaptea,

    Înspre zori s-a furișat.

    L-am găsit, de dimineață,

    Dar de viață-nfiripat.

    Se-nălța ușor din gheața

    Ce plângea un timp trecut.

    Ea-l lăsase s-o străpungă.

    S-a opus? Sau asta-a vrut?

    Oaze albe, de zăpadă,

    Reci, în cer se oglindeau.

    El zâmbea la toate-odată...

    Și mureau... și se topeau.

    Frații lui mai mici, pe care,

    Îi lăsase adormiți,

    Își ițeau căpșoare calde,

    Mototoi, abia treziți.

    Un buchet de mici cristale

    De lumini și viitor,

    Amintea, cu-a lui splendoare:

    -Voi mă vreți nemuritor...

  

  
    -

  


  Printre neamuri trece-un Prut

  
    Vremea trece-n așteptare...

    Crucea geme sub un cui...

    Neamul se îngroapă-n sine...

    Mila-i ici... Ba, uite nu-i...

  

  
    În răstimpul dintre fapte,

    Haosul ne ia tribut.

    Gândurile pier în șoapte.

    Ce n-a fost, nci n-a trecut.

  

  
    Lucrurile merg aiurea,

    Chiar exact cum s-a tot vrut.

    Toaca bate-n glasul ciorii.

    Printre neamuri trece-un Prut.

  


  Proverbe rătăcite…

  
    -pentru rătăciți

  

  
    Ziua fură, noaptea toacă,

    Cu râtul vârât în troacă,

    Și de bați obrazul prost,

    Te înjură, plini de ”rost”,

    Căci la gură sunt chiar ași,

    Și te-obligă să faci pași,

    Că-s băgați ca musca-n lapte,

    Ca să nu mai zic de fapte.

    Ciorba lor de te privește,

    Vezi ciolanu-n ea cum crește

    Și-i auzi cum demni se jură,

    Că nu-i rața prinsă-n gură,

    Și că porcul din coteț,

    Rătăcit e, nătăfleț,

    Iar de scoți o vorbă-două,

    Pun să-ți facă-o groapă nouă,

    Căci ei vrabia din mână,

    Lângă cioară pot s-o țină,

    Căci, cu ghiare lungi, măi frate,

    Oase roade cel ce poate,

    Iar năravul din născare,

    Leac are în bunăstare,

    Căci au pofte, dar n-au cuie,

    Și-atunci șunca-n pod o suie,

    Și cu frica de război,

    O cam șterg pe dinapoi,

    Iar cu pofta tare-n dinte,

    Se aruncă la plăcinte,

    Înainte, sau în lături,

    Că le place și în paturi

    Să se-ntindă, și, pe care,

    Le lungesc plini de răbdare,

    Tot așa cum spuza trag,

    Doar pe tarta lor cu drag,

    Căci de focuri ei n-au teamă,

    Când au frați în Iad de-o seamă,

    Căci nici dracul negru nu-i,

    Cum încerc la toți să spui,

    Că-mbrăcat în legi, de blegi,

    Chiar ca ”domn” poți să-l alegi.

    Când prea mulți pe punte trec,

    Cu cadouri, gen cal-grec,

    Și se fac fârtați cu cel

    Ce-are coarne ca și el,

    Scaraoțchi, Michiduță,

    Sarsailă, sau Mânuță…

    Am greșit? Mâna nu-i drac?

    Vai de mine, ce să-i fac?

    Cum pot oare să îi zic,

    Dacă nu ”fac ciocul mic”?

    Ce spuneți? Să ciugulesc

    Frimituri cât mai trăiesc,

    Căci apoi avea-voi tot…

    Deci, să nu-i pleznesc în bot?

  

  
    Nu-i păcat ce bagi în gură,

    Doar de-o faci fără măsură,

    Sau de scoți din ea minciuni,

    Chipurile, cert minuni,

    Dreptul pentru orișicine,

    Vrea să creadă în ”mai bine”,

    Undeva, cândva, oricum,

    Nu la capătul de drum,

    Căci nici Viața nu-i un test,

    Să te furișezi, pe șest,

    Spre o alta, luminoasă,

    Numai carne, nu osoasă,

    Cu plăceri chiar plămădită,

    Dar, în Veci, cred, adormită…

  

  
    G.R. ian.2016

  


  Puiul de mesteacăn

  
    -Neștiuta vină-

  

  
    Pe o stâncă-nlănțuită,

    Pentru-o neștiută vină,

    O plăpândă”viață-verde”

    Se zbătea, ieșind din tină.

    Frunze-n freamăt de fecioare,

    Vii, în rochii de mirese,

    Aminteau cu-ncrâncenare,

    Că vor ”zboruri” și nu ”lese”.

    Trunchiul, îndrăznind spre ceruri,

    Cu speranță și mândrie,

    Sugera, că niciodată,

    Glia-n loc nu o să-l ție.

    În veșmânt de viață-moarte,

    Albu-n negru se piedea,

    Și, în chinurile zilei,

    Scoarța, în fâșii. cădea.

    -Să nu plângi azi pentru mine!

    Poate mâine. Vom vedea!

    Rădăcinile-mi țin bine...

    Cel puțin, așa credea.

  

  
    Vântul urgisit, de vară,

    După două luni de jar,

    Și-a ieșit din fire-n noapte,

    Și-uragan aduce iar.

    L-am găsit, de dimineață,

    Sfârtecat, cu-n vârf căzut.

    Multe crengi plângeau în tină...

    Am gemut când l-am văzut.

    Eram „trecător” prin viață,

    Ca mai toți cei fără rost.

    L-am „pansat” la răni, cu brișca...

    Doar un pic mai bine-a fost.

    Nu s-a plâns. Nici n-a zâmbit,

    Când i-am scos vre-o două cioate.

    -Te vei face iar frumos!...

    Frunz-au murmurat crispate:

  

  
    -Eu durerea ta o simt.

    Nu știu cum, căci nu se poate.

    Tu pe-a mea o înțelegi...

    Singur sunt, ca tine, frate.

    Nu îți cer să-nveți nimica.

    Cât nu mor, e bine.

    Cu răbdare-i reușii,

    Să mai speri ca mine.

    Poate nu voi fi la fel.

    Poate chiar mai falnic.

    Să nu plângi ce ai pierdut.

    Ceru-i mult mai darnic.

  

  
    L-am lăsat, pui zdrențuit,

    Pe o stâncă moartă.

    Nu l-am revăzut de-atunci.

    Cred, ca el, în soartă.

  


  Răzbunare

  
    Cu o istețime care

    Îmi ieșea din cap,

    Mi-am pus coada pe spinare

    Și-am plecat să ”sap”.

    Ce credeați, c-oi fi vre-un câine,

    Sau vre-un bou cam prostovan?

    Io-te-te, că-s chiar umanul

    Ce dă-n drum de-un bolovan.

    M-am lovit odată bine

    Și nu l-am iertat de-atunci.

    M-am decis: îi fac o groapă;

    Da-s tenebrele adânci?

    Cum? Mai bine-l dau deoparte?

    Ce idee... doar atât?

    Și-unde-i răzbunarea dulce?

    Eu mă iau cu el de gât...

  


  Repetări

  
    Cere-mi, de se poate,

    Ce nu am, să-ți dau.

    Nu-i nimic, mai rabdă!

    N-am ce-ți da, căci stau.

    Stau și de pomană,

    Ca nimic să n-am.

    De munceam, cu trudă,

    Poate-aveam, și -ți dam.

    Dar așa e bine.

    Cine sunt? Un Stat.

    Cum o duc? Vezi bine,

    C-am ce mi s-a dat.

    Eu sunt voi? Se poate;

    Prin și-n voi exist.

    Ce? Profită unii?

    Vai, ești cam ”fixist”!

    Nu pot, toți sărmanii,

    Să înghită tot.

    Mai au și aleșii,

    Ce să pună-n bot.

    Bucurăte-i bine!

    Ce nu ai, nu pierzi.

    Libertate, șansă,

    Chiar Dreptate... vezi?

    Lumea-i mulțumită;

    Cei ca noi, din ea.

    De faci sluj cuminte,

    Pomană ți-om da...

  


  Reproșul

  
    Mi s-a reproșat odată

    Că pe „porc” nu-l iert.

    Da-i „leguma” preferată;

    Nu în stat; în blid; da fiert.

  

  
    M-am găsit, din întâmplare,

    Sau voit, că-s aiurit,

    Cu-n „grăsan” plin de parale

    În cadastre prea vestit.

    -Iar pe câmpuri „nea cutare”?

    -Ia mai umblu la hotare,

    C-am „râmat”, ca fiecare,

    Pentru o tarla mai mare.

    -Ești modest, ca pui de zeu,

    Căci te chinuiești din greu

    Să tragi sfori, să sapi gropane,

    Pentru-aleșii cu „tur-bane”.

    -Ce să-i faci, e rostul meu

    Să mă-ngraș cu bani mereu.

    -Oamenii se plâng că ziua

    E cam lungă ca argat...

    -Dar sunt liberi s-o scurteze.

    Drumu-i slobod către sat.

    -Da, dar banii? Ce mai iau?

    Că și-așa le dai puțin.

    -Ei, de-i au îi beau pe toți

    Scumpă-i litra de pelin.

    -Dar așa, îi ți matale

    Îndesați în niscai oale

    Pe sub pat și prin cămară,

    Că doar e clar o scofală.

    -Parcă mi-ai citit în minte

    Și mă jur pe cele sfinte

    ....

    L-am lăsat ca să cuvinte,

    Că știam: oricum mă minte.

  


  Respectul

  
    Puffy a venit aseară

    Supărată foc.

    Se-mbătase-un porc pe stradă,

    De nu mai avea loc.

  

  
    Se zdropșea la toată lumea,

    Animale zic,

    Și îi lua pe toți la goană,

    Că era voinic.

  

  
    Înjura de boi și scroafe,

    Ca un porc sadea,

    Iar când Puffy îl mustrase,

    Chiar i-a zis „cățea”.

  

  
    M-am uitat uimit la „dânsa”

    Lung și circumspect...

    Nu e om, dar chiar dorește

    Dreptul la respect?

  


  Rex ”Actorul”

  
    ”Lipăia” greu slove

    Dintr-o carte rară.

    Nu-l credeam în stare.

    Cam chiulise-o vară.

    Litera bătrână

    Îl scotea din minți.

    Nu găsea cuvântul,

    Și lătra de sfinți.

    Azi așa, și mâine,

    Cam prin jur, pe-acolo,

    A-nțeles o strofă

    Și-o urla lung, solo.

    Se uita la mine,

    Cam de sus, măreț:

    -Ia de vezi amice

    Cât sunt de isteț!

    L-am lăsat o lună

    Să urle de zor.

    A făcut-o-ntruna.

    Acum e ”Actor”.

    Unii zic că-i ”teatru”,

    Ce-a ”jucat” în sat...

    Acum nu-i nu pe scenă,

    Ci ”mai sus”... în stat.

  


  Schimb de locuri

  
    Oameni-și dispută

    Dreptul la plăceri.

    Cerurile-nchise.

    Răspândesc tăceri.

    Foamea de ”de toate”

    Mușcă și prin legi.

    O Cale-nvechită,

    Greu e să o dregi.

    Vorbele amare

    Izbucnesc din minți.

    Vin în amintire,

    Nume noi de sfinți.

    În prezentul simplu,

    Trăirea se-ngroapă.

    Înspre Iad, tunelul

    E în loc de trapă.

    Totul se împarte

    Între cei ce au.

    Pe tronuri de vise,

    Pete albe stau.

    Un uman, o umbră,

    Târâie pe jos.

    Lumina se plânge

    Că e Raiul ros.

    Putrezită-n faptă,

    Lumea a turbat.

    Raiul și cu Iadul,

    Locul și-au schimbat.

  


  Sclavul puterii

  
    Răspândite-n universul

    Proximei percepții,

    Păsările regăsesc

    Amaru-n decepții.

    Corbu-n scrâșnet re-ntregește

    Piesa deșuchiată,

    Ce, de adevăruri oarbe,

    E ades trunchiată.

    În uralele mulțimii,

    Toaca se aude.

    Nu-nțeleg, dar nu contează,

    La mințile ”crude”.

    Răzvrătiții fac și zorii

    Să cadă pe gânduri,

    Căci n-au, de coșciuge, pomii,

    Prea-destule scânduri.

    Cell ce vrea, și forță are,

    Să ucidă, poate,

    Înfigând legea, pe față,

    Ca pumnal în toate.

    Nu contează ce alege,

    Cu sau fără sânge,

    Sau că moare în tăcere,

    Neputând a plânge.

    Universul și-l restrânge

    La pofta trăirii,

    Ca uman, degenerat,

    Sclav mic al puterii.

  


  Sensul ei

  
    Despre Libertate,

    Doar cu vântul poți

    Să discuți, pe fapte,

    Nu minciuni de hoți.

    I-au furat ei sensul

    Și l-au îmbăiat,

    Lăsându-l să zacă,

    Gol și despuiat.

    I-au dat cu pomadă

    Să miroasă ”cool”,

    Și l-au pus să ”joace”;

    Rezultatul? Nul.

    Cu grijă precar,

    Căci mai mult nu pot,

    I-au pus, să nu muște,

    Botniță la bot.

    -E periculoasă...

    -Și acerbă, rău...

    -Lege-abia o ține...

    -Tu, cu lanțul tău...

    -A fugit nebuna...

    -Pun ”câinii” pe ea...

    -Cine s-o primească...

    -E atât de rea...

    ”Sus”, în bucuria

    C-au scăpat de ea,

    Unii-și fac probleme:

    Cum? Era... chiar... ”grea”?...

    A găsit-o, plânsă,

    Un sărman din sat.

    I-a cedat, din milă,

    Singurul lui pat.

    A născut, se pare,

    ”Golănei” micuți,

    Ce-i dau sens acuma,

    Liberi, chiar ”desculți”...

  


  Și cu-al tău?

  
    Într-o țară-ndepărtată...

    Ce noroc pe capul ei,

    S-a zvonit că, dintr-odată,

    Vin pe Căi, alți Dumnezei.

    Vă dați seama, ce uimire

    A ”cuprins” săteanul prost,

    Ce-și găsise-n acea lume,

    Amărâtul lui de rost.

    Viața l-a ”convins” că-i bine,

    Cu mulți zei să nu te pui,

    Căci, mai mult de o icoană,

    N-are loc, de pus în cui.

    Îngrozit și de neșansa

    De-a nu ști nimic de ei,

    S-a retras în ”sihăstria”

    Cârciumei, unde doar bei.

    Căci acolo, vorbe pline

    De-adevăr, din mintea lui,

    El putea să la arunce

    Drept în fața orișicui.

    Nimeni nu-i plângea de milă,

    Când o ”lua” pe strâmb cuvânt,

    Și în sens de ”tăbăceală”,

    Și de vorbe de ”avânt”.

    -Ăsta-i prețul Libertății!...

    -Cârciuma nu e altar!...

    -Mă căznezc de-o săptămână

    Să uit calea, în zadar.

    -Spre aici, sau spre ”acolo”?...

    -Ești insinuant de rău.

    -Las-că vin cu... Dumnezeii...

    -Ce-or să facă ei, cu-al tău?

  


  Și pomii plâng, nu-i așa?

  
    Rășina plânge

    pe trunchiul ciuntit.

    Un om l-a lovit;

    din suflet, icnit.

  

  
    Îl văd în apus,

    Cu vârful căzut,

    Spre Cerul pierdut.

    Crăciun?

    L-a durut!...

  


  Singurătatea cucului

  
    Cântă Cucul peste lac,

    Cântă-a veșnicie.

    Nu prea mult; poate puțin.

    Cât o fi, să fie.

  

  
    Ei... Oamenii nu-l înțeleg...

  

  
    El... Nu le duce dorul...

  

  
    Ei... Se îngroapă printre legi...

  

  
    El. ...Nu îi place corul...

  

  
    Liber, el le-arată calea...

    Spre „ființa” lor.

  

  
    Ei tot vor...

    și n-au nimic.

  

  
    Sunt ca el...

    când mor.

  


  Sluj pe ”cinste”

  
    Ieri, m-am chinuit ca prostul,

    Să-l învăț, pe Jimmy, sluj,

    Dar se tăvălea potaia,

    Ca o doamnă cu mult ruj.

    Nu vroia ca să priceapă

    La ce-I bun, cu un folos,

    Căci, nu concepea să facă

    Slujul pentr-un simplu os.

    -Nu ești om, ”jerpelitură”,

    Să dorești mai mult de-atât!

    Bine, semănați oleacă,

    Cei născuți cu pofta-n gât.

    Mă privea cu îndoială,

    Ca un câine răsfățat.

    L-am hrănit pe săturate,

    Dar, la sluj, n-am renunțat.

    L-am convins ”tiptil”, cu osul,

    Nu cu vorbe goale, ”slabe”,

    Și-acum face sluj pe ”cinste”…

    Chiar și pipi-n două labe…

  


  Șoapta resemnată

  
    Șoapta-i resemnată:

    -Oare-am vrut să cred?

    Amintiri se-nșiră...

    -Cât mai pot să pierd?

    Gânduri, nerostite,

    Se sting în uitări.

    Cât ar vrea să rupă

    Lanțul de frustrări.

    -N-am putut. De vină-i

    Sigur Cel de Sus.

    Ne-a făcut asemeni.

    Ne-a uitat? S-a dus?

    Îndoiala-n sensuri,

    Ne-nțelese clar,

    I-a scurmat credința

    Într-o viață ”dar”.

    Scopurile-n sine,

    Transformate-n țel,

    L-au prins în vâltoarea

    ”Lupilor”, ca ”miel”.

    Pentru pofte-ncinse,

    Colții-a scos și el.

    Când urlii în turmă,

    Vrei să fii la fel.

    N-a putut să muște;

    Nu la fel ca ei.

    N-a mai prins din urmă

    Șansa de doi-lei.

    Șoapta-i resemnată:

    -Eu aș vrea să cred...

    E târziu acuma?

    Nu mai vreau s-o pierd...

    Cine să-l asculte?

    Cerul e închis.

    Pentru patimi arse,

    Doar ”jos” e deschis.

    Șoapta resemnată

    Cere-o șansă doar.

    Lumina se pierde...

    Toaca bate rar.

    ”Undeva”, regretul,

    A lăsat o urmă...

    Un ”ceva”, minuscul,

    A ieșit din turmă.

  


  Speranța... în bine

  
    Mi-am pierdut ieri timpul, să-l învăț ceva.

    Îl durea de mine, cam pe undeva.

    -Băi Cioflică, cască ochii, să auzi ce-ți zic!

    Gura, de pomană, zău pe tine stric.

    Latrii, cam aiurea, de ai răgușit.

    Nu te da acuma, sincer și spășit.

    N-a trecut, aseară, nimeni pe la noi,

    Și-ai urlat cu Boby, ca măgar de soi.

    Ce-ți venii potaie, să te iei de Ea?

    E Stăpâna Nopții... Nu e ea cea rea.

    -Ești cam dus cu pluta! Nu ai priceput?

    De iubire-i vorba. E alt început.

    -Să-nțeleg că Doamna v-a-ndrăgit pe voi?

    Vai ce întâmplare! Doi căței... cam boi.

    -Râzi cât vrei străine! Stelele mijesc.

    Voi fi Craiul Lunei. Nu te mai slujesc.

    -Crezi că de mâncare vei primi de sus?...

    Și minute bune, i-am tot zis și spus.

    Mă miram că tace, ca un blând supus.

    Ațipise javra, și dormea ca dus.

    Am rămas, ca tontul, să privesc la Lună.

    E oare speranța, în IUBIRE, bună?

  


  Spirite încins-e( nu –te)

  
    Spiritele s-au încins.

    Pacea e pe ducă.

    Chiar la masă, un Cățel,

    S-a luat de Curcă:

    -Las-o baltă! Te-am văzut,

    Cârâind la bară.

    Procuroare la căței?

    Ptiu! Ești de ocară.

    -Ce să fac dacă ați luat

    Puiul de pe stradă.

    E minor și asta știi...

    Chiar ai chef de sfadă?

    -Era pricăjit, flămând,

    Făr-un țel în viață.

    Chiar am plâns când l-am halit...

    -Lacrimi de paiață.

    -Ia mai tacă-ți fleanca! Zău,

    Sunt văr cu Dulăul...

    -Cel ce dă iama-n găini?

    L-așteaptă bulăul.

    -Crezi că lupul tău orange

    Te scapă de noi?

    O să vezi tu ce te-așteaptă,

    Că sunteți cam boi.

  

  
    Și așa, pe îndelete,

    S-au certat vre-o oră.

    Mai apoi, s-au luat de gât...

    Îi zicea chiar „soră„.

  


  Spiritul de beci

  
    Prin oraș umblă Duhoarea

    Ca la ea acasă.

    A ieșit de prin canale

    Și-i în cap de masă.

    Oaspete, ca de onoare,

    Chiar se simte ea,

    Și, cu-n iz de mortăciune,

    Dă la toți să bea.

    Ține un toast: ”E dilii

    Să trăiască-n veci,

    C-au adus și-n locuințe,

    Spiritul de beci!”

    Răsuflarea se sufocă-n

    Goana după Cer.

    Premiul celui ce nu-nvinge?

    Spogul ars pe fier.

    Cresc orașe-n iz de mlaștini,

    Poleite-n ”Ban”.

    Ce frumos, e-n Mai, la țară,

    Cu mac roșu-n lan...

  


  Spre Veșnicie

  
    Pe un drum bătut... de Soare,

    Căci, de, care nu mai sunt,

    M-am trezit dând din picioare,

    Fără păr, cu capu-n vânt.

    Mă-ndreptam spre ”Veșnicie”.

    Nu zâmbiți! E-un cimitir.

    Vrei să vezi azi omenie?

    Doar acolo, ca martir.

    Cugetam, c-așa se spune,

    Când gândești cu mintea ta,

    Unde capul pot a pune,

    Fără, în ”primire”-a da.

    Știu, de morți, numai de bine,

    E o vorbă din bătrâni.

    Dar, trăind, se iau de mine,

    Chiar de dau cu două mâini.

    Să fiu mort, dar viu, nu ține,

    Dumnezeu n-ar fi de-acord.

    Invers poate-o fi mai bine?

    Ce mă fac, că mai am cord.

    Cam atât cu cugetarea.

    Mai profund nu am pătruns.

    Nu-mi simțeam prea bine starea..

    Biet uman, la cap, ”restrâns”.

  


  Stăpân de pom

  
    Gândurile negre

    M-au trezit în zori.

    Ceru-abia se vede,

    Rău pătat de nori.

    Undeva, acolo,

    În, sau după el,

    Cu Iertarea-n suflet,

    O fi, poate, El.

    A simțit greșeala

    Și în primul om.

    L-a lăsat s-o facă,

    Ca ”stăpân de pom”.

    I-a pus la picioare

    O Natură vie,

    Urându-i, pesemne,

    Pe veci să o ție.

    L-a făcut asemeni

    Într-un sens ciudat,

    Parcă prea în pripă,

    Când n-a mai răbdat.

    A-nțeles pesemne,

    Ce mult a greșit,

    Da-și asumă vina;

    S-a retras, spășit.

    A plecat, pedeapsa,

    Demnn pentru a-și face,

    Undeva, departe,

    Unde Viața ”tace”.

    Degeaba, acuma,

    Plângem după El.

    Mai avem o șansă:

    Nu suntem la fel...

  


  Steaua... de Crăciun

  
    „Steaua sus răsare...”

    E-nceput de cânt.

    În iarna de ghiață,

    Pământul e sfânt.

    Într-o iesle mică,

    Undeva, cândva,

    A-nceput „morala”,

    Să-nsemne ceva.

    Mulți n-au înțeles-o,

    Sau n-au vrut să vrea.

    În balanța sorții,

    Era mult prea grea.

    Binele, pe ducă,

    Cu Mila, la fel,

    Au găsit speranță

    Într-un prunc, în El.

  

  
    „Steaua sus răsare...”

    S-au mirat și ei.

    Glasu-i singuratic

    Se răstea la zei.

  

  
    Mai apoi, în oameni,

    Chiar de nu erau,

    A „lovit” cu pilde,

    Ce-n vorbe-nfloreau.

    Greu, ca orice lucru

    Bun, ce crește-n chin,

    A-ncolțit iubirea

    Într-un El divin.

    Au trecut milenii,

    Să vedem noi azi,

    Steaua cum răsare...

    Liberi... printre brazi.

    Să putem copiii

    Să-i creștem cu flori

    Răsădite-n suflet,

    Într-un veac, cu zori.

    Să putem, la mame,

    Să le spunem: „Mamă!”

    Și nu în uitare,

    Poza-n cruci... să geamă.

  


  Străinul

  
    Discuta, de Viață,

    Cu-n cățel bolând,

    Ce nu învățase

    Ca să latre ”blând”.

    -Fac și eu ca alții.

    -Ce e rău, înveți.

    -Da, dar ce nu-i bine?

    -Latri la pereți.

    -Mai pot și să mârâi.

    -Sună-a lingușit.

    -Poate, dacă, cârâi?

    -Poți mieros, spășit?

    -Atunci ca pisica?

    -Vezi, devii isteț.

    -Dar nu mănânc banul.

    -Vilă ai? Coteț.

    -E cam mic, dar merge.

    -Prost, țăran, naiv.

    -Cum o mai pot drege?

    -Fii mai inventiv!

    -Cool să-mi fac frizura?

    -Gura, mai precis.

    -Să nu-ntrec măsura?

    -Vino la ”pis-pis!”

    -Vrei să-mi schimb și limba?

    -Tot umblii năuc.

    -Nu vrerau să fac tumba.

    -Ce popor... mă duc...

  


  Tabloul Tăcerii

  
    Am vrut să pictez ieri Tăcerea.

    Culorile se-mpotriveau.

    Eu o simțeam acută-n mine...

    Cuvinte-n gând se spovedeau.

    Doar negrul îmi zburda prin față,

    Și-mi sugera esența ei.

    Nu-l întindeam din rea-voință...

    Iubeam tăcerea printre-ai mei.

    La sânul ei, ea ține Lumea,

    Cu Început și cu Sfârșit,

    Și pretutindeni, ea-i stăpână...

    Acceptă tot, chiar de-i greșit.

    Tabloul gol, lângă perete,

    În albu-i pur, părea plăpând.

    Penelul se-odihnea-n tăcere...

    Și l-am pictat așa, zăcând.

    Priveam odihna celui care,

    Orice ca s- apară el putea,

    Și-am pus în juru-i negrul nopții...

    Tăcerea-n jur, mă răsplătea.

  


  Timpurile se-nfrățesc

  
    Timpurile se-nfrățesc:

    Cel de ”Ieri”, cu ”Mâine”.

    Se răzbnă clar pe ”Azi”...

    Pentru ce? O pâine?

    O bătrână, din ”Trecut”,

    N-a dorit un ”Mâine”.

    S-a rugat mereu, la El,

    ”Azi”, să-i dea o pâine.

    -Eu ce sunt? țipă strident

    ”Mâine”-fără-moarte.

    O aștept cu pâine eu,

    Altfel pier în noapte.

    Dacă eu nu mai exist,

    Totul e aiurea.

    ”Azi”, nu e decât „un pic”.

    Tu, ”Trecut”, ești „firea”.

    Hai să ne-nfrățim pe veci!

    ”Azi”, să nu mai fie!

    Nimeni nu va mai muri...

    Tu mi-i dai drept mie.

    Tu vei fi al meu trecut,

    Fără ”Azi”, nebunul.

    Începutul, în Sfârșit,

    Fi-va „Azi” doar unul.

    Speriat de ce a spus,

    Singur, el, ca prostul,

    A tăcut, recunoscând,

    Că doar „Azi” e totul.

  


  Tot degeaba

  
    -Ce contează... mi-a răspuns

    Boby astă-seară.

    Îl certasem c-a plecat

    Dup-o „căpioară”.

    Îl lăsasem să păzească

    Curtea și avutul

    Ce-l căram în buzunare,

    Și-l bătea doar vântul.

    -Cum adică, măi Grivei?

    L-am jignit cu-n „nume”.

    Nu-i plăcea să îl numesc

    „Pămpălău”, pe bune.

    Nu contează ce păzești.

    Doar ideea-i sfântă.

    Trebuia să stai aici,

    Nu să pleci la „nuntă”.

    -Nu s-a întâmplat nimic.

    Rex a stat de strajă.

    -Dar îl știi de derbedeu;

    A plecat la „plajă”.

    -Dar ceilalți? Să nu îmi zici

    Că n-au stat pe-acasă.

    -Hămesiți, ca vai de ei,

    Umblau după „masă”.

    -Dar atunci... cumva, și eu,

    Pare că-s de vină...

    -Și regreți că ai plecat?

    -Nuu! C-a fost divină.

    De morală ce să zic?

    Eee... că nu-i nimica.

    „Pofta” e pe primul loc,

    Și apoi „păpica”.

  


  Trimis la plimbare

  
    Fără jenă, un Necaz,

    Pricopsit de Soartă,

    Cu-n sictir de necrezut,

    Mi-a bătut la poartă.

    M-am mirat că nu-i vioi,

    Bucuros de Jale,

    Și l-am întrebat fățiș,

    Ce-i cu el, pe vale.

    -Crezi că-mi place să tot vin,

    Ca să zac la ”bine”?

    Sincer, zău, m-am săturat,

    Să aud de tine.

    N-ai soluții, și nu știi

    Cum să-mi dai cu șutul,

    Ca să-mi văd și eu, de drum...

    Ei, ce taci ca mutul?

    Ce să-i spun, căci tot scrâșneam

    Lung, privind în tină,

    Cugetând, grămezi să fac,

    De urât să-și țină.

  

  
    Altele se tolăneau,

    Ca la ele-acasă,

    Pe facturi, și flămânzeau,

    Cu mine la masă.

    Nu l-am invitat, dar el,

    A țâșnit pe poartă,

    Căci ieșise-n ușă-un văr,

    Și s-au luat de toartă.

    -Gata, poți să faci ce vrei!

    Eu rămân vre-o lună.

    Plimbă-te, să vezi și tu,

    Cum e-n lumea bună!...

  


  Tu, Ființă

  
    Tristețea te-nfioară:

    „Iubirea nu-i la fel”.

    Ieri alergai o fată,

    Azi îl cinstești pe El.

    Cu sufletul sălbatec,

    De tinerețe ros,

    Cereai iubiri „în parte”,

    Și le dădeai „en gross”.

    Iubeai, cu nonșalanță,

    Orice, și cam oricând...

    Că tot, era „spoială”,

    Acum te duce-un gând.

    Iubirile frugale,

    Doar pofte de ”mai vreau”,

    Se-mprăștiau ca fumul,

    Dovadă de cereau.

    Le-ai părăsit în grabă,

    Convins că-s fără rost,

    Dar ai ajuns azi singur...

    Poți spune chiar, un „fost”.

    Ce-nseamnă asta, poate,

    Nimicul o să-ți spună.

    Te-ntrebi acum, cu fața

    Spre Cale: Oare-i bună”?

    E remușcarea oare,

    Sau numai neputința?

    Să-ți dăm crezare totuși.

    Și tu ești... o Ființă.

  


  Ultimul nor

  
    Din văzduhul întristat,

    Doar un nor mai plânge.

    Soarele, cam supărat,

    Raze-n el își frânge.

    Lungi săgeți, de jar și foc,

    Îl străpung de-odată,

    Și-n corola de lumini,

    Norul viu se-arată.

    Vîntul îi răsfiră fața

    În acoduri pale.

    Animale și ființe,

    Se tot nasc, cu jale.

    Ochiul le percepe-n seară,

    Noi pe Sfânta-Cale,

    Și doar lacrima o varsă

    Când se scurg, ca vis, la vale.

  

  
    Pe Pământ, în ploaia fină,

    Printre stropi de aur,

    Un copil se joacă-n tină

    Cu un pui de graur.

    Nu și-a ridicat privirea...

    Cerul e prea sus.

    Foamea-l macină aicea...

    N-am nimic de spus.

  


  Umbră de stol

  
    Gongul vieții bate

    rece, fără milă.

    Actul a-nceput,

    cu un fel de silă.

    Piesa e anostă:

    ”Mănânci să trăiești”,

    și-ntre două clipe,

    poți să mai iubești.

    Gongul bate iară.

    Tinertețea-i dusă.

    Vine apogeul,

    cu coasa la ușă.

    În final, cu trâmbe,

    și-n cântece șterse,

    pomenirea-i fadă,

    da-n cuvinte-alese.

    Lauda e strâmbă,

    că sună a gol,

    și ea te alină

    ca umbra de stol.

  


  Umbra

  
    Ce poate fi mai odihnitor,

    și mai liniștitor,

    ca o Umbră.

    Ce poate fi mai pur,

    și mai nevinovat,

    ca o Umbră.

    Ea nu poate fi murdară, sau urâtă,

    sau mincinoasă, sau arogantă,

    sau... orice vreți voi

    să nu existe în om.

    Chiar dacă ea se mișcă

    cum vrea stăpânul ei,

    ea nu este agresivă,

    nici fizic, nici în limbaj,

    și nu, nu lovește, când el dă,

    ci doar mângâie o altă umbră căzută,

    cu înțelegere și iubire... poate,

    căci nimeni nu știe ce poate ea,

    în lumea ei aparte,

    cea a ”creațiilor” uniculuie ei Dumnezeu,

    LUMINA.

  


  Umbre furișate

  
    Umbre furișate-n

    Fericiri trecute.

    Amintiri trunchiate,

    Vrute și nevrute.

    Vise rătăcite,

    Cu intrări boltite.

    Gânduri repezite,

    Ades terfelite.

    Fapte ofilite,

    Fără-a fi pornite.

    Zile răspândite,

    Cu ore boțite.

    Clipe oropsite,

    Să bată, pornite.

    Speranțe deșarte,

    Niciodată ”coapte”.

    Lumini răstignite,

    Îndelung bocite.

    Suflete-obturate

    De iubiri pătate.

    Umbre furișate,

    Cu trăiri târâte,

    Dau febril din coate,

    Grăbite, spre moarte...

  


  Un ”Ceva”

  
    Dacă-mi dai Doamne, Dreptatea,

    S-o împart pe unde pot,

    Zău că, la prea mulți, pesemne,

    Le-aș cam da-o peste bot.

    Mila de mi-ai pune-o-n suflet,

    S-o împrăștii peste tot,

    Aș băga-o... și pe gâtul

    Celor ce îi doare-n cot.

    De ai vrea și-Nțelepciune

    Să-mi oferi, n-aș zice nu.

    Zici că e destulă-n lume?

    N-aș prea crede ce crezi Tu.

    Poate-un car de Fericire,

    Să o drămuiesc cumva,

    Să ajungă și în casa

    Unde lacrima-i ”Ceva”.

    E-un ”Ceva” de dor și jale,

    De iubire și suspin,

    Ca pădurea ”tămâiată”

    Cu mirosul ars, de pin...

  


  Un crâmpei de viață

  
    Un crâmpei de viață

    M-a oprit pe vale

    Și m-a întrebat:

    -Ăsta-i Drum, sau Cale?

  

  
    I-am răspuns că... poate...

    Sunt mai rău cu el.

    L-am „bătut” adesea

    Și nu știu de fel.

  

  
    M-a privit cu milă,

    Chiar îndurerat.

    -Ai pierdut prea multe!

    Nu a insistat.

  

  
    Aștepta, se vede,

    Să-l ajut puțin.

    Un „ceva”, în mine,

    „Suna” a suspin.

  

  
    Am rămas alături;

    Încă n-a plecat,

    Că mai am, se pare,

    Multe de-nvățat.

  


  Un cuc năuc

  
    S-a-ntâmplat să stau, pe seară,

    Cu Tristețea la taifas.

    Cucul m-a văzut, șiretul,

    Și-mi cânta de bun-rămas.

    Eu puneam o întrebare

    Și-așteptam s-aud un „ba”.

    El îmi răspundea nebunul

    Cu un „cu” și-un „cu”, ca „da”.

  

  
    -Să rămân doar cu speranța?

    -„Cu”, striga el de acord.

    -Asta-i spus-o și-astă vară.

    Chiar tu crezi că sunt nărod?

    -„Cu” cine te-aduni, te-asemeni,

    Cu-vântă el înciudat.

    Cu-răță-ți veșmântul suflet,

    Cu-vios și vinovat.

    -Cu-rioasă ți-e purtarea,

    Cu obidă l-am punctat.

    Cu-cu-veaua-i supărată;

    Cu-ibul iar i l-ai stricat.

    -Eu la ea mă duc odată.

    Tu te vezi cu ei mereu.

    Vorba mea nu-i amăgire.

    Cu-mpătat sunt și la greu.

    Cu răbdare libertatea

    Eu mi-o apăr, alungat.

    Tu te bagi în lațuri singur,

    Obosit și resemnat.

    Cu cu-vinte goale-n fapte

    Sunt de-acord că și eu cânt.

    Dar ca Cerul și Pământul,

    Eu nu am nimic mai sfânt.

    Pe când tu, sau voi, sau ceilalți,

    Vă rugați la „Tot-mai mult”,

    Și din „Orișice-aiurea”,

    V-ați făcut pe veci un cult.

  

  
    M-a cam enervat nebunul,

    Ce zbura spre nuc năuc.

    C-altfel cum putea să fie

    Un urât ca el, un Cuc?

  


  ”Un pic”, pe cuvânt

  
    Credeți-mă pe cuvânt!

    Cu poftă vi-l dau.

    Ce conteaz-”un pic” la voi?

    Ăsta vreau să-l iau!

    Pic cu pic se face ”multul”;

    Asta-o știți bine și voi.

    Pe sărmani nu-i aia grija,

    De-s un pic mai goi.

    Vă promit ce vreți, un pic,

    Căci am vorbe-n tot.

    Sunt iluzii, ce vedeți;

    Nu mă ling pe bot.

    Dau din coate, că-i normal;

    Sunteți deși un pic.

    Învățați să stați la rând,

    Făcând ”ciocul mic”!

    Iau și eu un pic mai mult.

    Nu cu socoteală.

    Investiția-n cuvânt?

    E curat orală.

  


  Un Sentiment

  
    Astăzi mi-a ”murit” un ”gând”

    Ne-născut pentru ”vorbire”.

    A rămas un Sentiment...

    Vreau să cred că... de iubire.

  

  
    Mult m-am chinuit, să aflu,

    Ce a fost și ce a vrut.

    l-am pierdut mult prea devreme...

    Sau, așa mi s-a părut.

  

  
    Căci lăsase-o urmă vagă,

    Undeva, în mintea mea,

    Și-n zadar forțam trecutul...

    Doar o ”pâclă” se vedea.

  

  
    Resemnat, cu ochi-n lacimi,

    Fără-a ști de de ce și cum,

    Am rostit un ”Doamne-iartă”!...

    Dragi părinți... capăt de drum.

  


  Ura,

  
    uitarea și iertarea

  

  
    Dumnezeu, în mila Lui,

    Ne-a lăsat Iertarea,

    Ca o cale de-a găsi,

    Cu Ceru-mpăcarea.

    Ura-n suflet, roade rău,

    Și cu grave urme.

    Gândurile se-ncâlcesc,

    Ca-n hățișuiri, turme.

    Focul ei, nepotolit,

    Arde zi și noapte,

    Înnegrind cu fumul crud,

    Zorii altor fapte.

    Gustul ei, amar și greu,

    Tulbură mâncarea,

    Pregătind, la digerat,

    Fiera și turbarea.

    Obsedat de ea, îți uiți

    Până și ființa,

    Și te pierzi de cei din jur...

    Tardivă-i căința.

    Fapta, de-i comisă-n gând,

    Pe alții nu doare.

    În Uitare, poate fi,

    Un dram de Iertare...

  


  ”Urlare”

  
    Răspândite prin mulțime,

    Gînduri bune se disipă.

    De injurii-n vocalize,

    Se cam face mult risipă.

    Spiritual de turmă-și pune

    Amprenta cu-nflăcărare.

    Seci, cuvintele-s ”urlare”,

    Fără-o simplă întrebare.

    -Dar de ce sunt eu aicea?

    Am venit pentru ceva.

    Iată-mă că urlu-n pripă,

    Ca ceilalți, un ”altceva”.

    Ce-I-i de zis? E forța urii,

    Ce domină rațiunea.

    Unii spun că va fi bine,

    Așteptând, creduli, minunea.

    Până-atunci domină ”gloata”

    Și-n palate și pe străzi.

    E o simplă greutate:

    Le desparte niște gărzi.

    Vrem un ”altceva”, desigur,

    Dar nu cel impus de ”voci”.

    Însă cum, că nu-i nici bine,

    Frunzele, la câini, să toci…

  


  Vacă

  
    Jos, pe valea înverzită,

    Paște-un Bou și-o Vacă.

    Coțofana îi bârfește,

    Cârâind pe-o cracă.

    Ea se-ndoapă cât o ține,

    El duios privește.

    Un reproș îi stă pe buze:

    Cu alt bou trăiește.

    Asta i-a băgat în minte

    Coțofana hoață,

    Chiar când el se hotărâse,

    Să o ia de soață.

    Ea pierduse un bărbat;

    L-au vândut în iarnă.

    Și de-atunci, în fânul cald,

    Alții dorm pe blană.

    A-ncercat, de zeci de ori,

    Să o lămurească.

    Ea zâmbea și tot lăsa,

    Lista ei să crească.

    Boii mici se-nghesuiau,

    Să o cucerească.

    Taurii îi ofereau

    Mai mult, să trăiască.

    De vițel, uitase iar.

    Vinovată-i soarta,

    Că nu știe al cui e;

    Zbiera după tata.

    S-a decis să-ncerce iar...

    Unul a găsit ca „nou”...

    Fără minte, dar ce trup...

    Sută-n sută însă... Bou.

  


  Val de Timp

  
    Vântul vieții, azi, mă lasă

    Pe un Val de Timp tăcut,

    Unde, scufundat în Clipe,

    Uit ce sunt și ce-am făcut.

    Mai gingaș ca o iubită,

    Și mai tandru, și mai pur,

    E mai mult decât ispită...

    E străfundul de azur.

    Golul mă atrage-n sine

    Cu un Cer necunoscut.

    Poate-i Edenul în Iadul

    Din Pământul renăscut.

    Valul Timpului mă poartă

    Fără voie-n voia lui.

    Eu mă joc cu ore sparte.

    Clipele-o zbughesc hai-hui.

    Intrigat, ridic iar capul

    Să privesc Neantul gol.

    Țărmul vieții nu se vede,

    Și nici umbra vre-unui stol.

    -Nu te întrista copile!

    Va veni și Timpul tău!

    Când și cum? E Veșnicia...

    Ți-l oferă însă-n... Hău.

  


  Vânt în lan

  
    Câmpul sfâșiat, de paie,

    Țipă-năbușit, în colb.

    Fierul zbuciumat se zbate

    Și lovește ca un orb.

    Rămășițe-mprăștiate

    Într-un haos nesfârșit,

    Amintesc, nevinovate,

    De un Lan, recent zdrobit.

    Ce frumos a fost în vară,

    Într-un galben de gutui...

    Cum se unduia ca marea,

    Străjuit de corbi sătui...

    Norii fremătau de dragu-i,

    Și plângeau că-l părăsesc.

    Vântu-l gâdila prin spice,

    Supărat că-l amăgesc.

    Nu putea să le răstoarne,

    Nici în zboru-i să le ia.

    Îi cedau, nerușinate,

    Fără gând de-a i-se da.

    Supărat, sau cam pe-acolo,

    Le mai răvășea un pic,

    Și pleca în lumea largă,

    Cu-n suspin... dar bun amic.

    -O, mai stai! rugau în coruri,

    Boabele mai îndrăznețe,

    Ce simțeau în pîntec viața

    Impregnată de tristețe.

    Nu puteau să cadă-n glie,

    Să rodească imediat.

    Soarta le cerea să rabde,

    Cu un risc, de „niciodat”.

    El știa, dar nu-ncercase,

    Să le spună ce va fi.

    Vor spera, ca omul poate...

    Pân-la ”moară”, într-o zi.

  


  Viața cort

  
    În penumbra sorții, Veșnicia plânge.

    N-a văzut-o nimeni, dintre cei cu sânge.

    Palide-animale, se strecoară-n neguri.

    Păsări căzătoare, tot zvâcnesc spre ceruri.

    Pe altare, jertfe, chiar cuvântătoare,

    Pier în neputința turmei urlătoare.

    Au trecut milenii; mușuroi de vise.

    Pe un prag de soartă,candele zac stinse.

    În șuvoaie, forme, ce cu viață par,

    Se-opintesc în praguri, și în goluri sar.

    Rar cutează una și în sus să vadă.

    Vulturii mulțimii o și iau ca pradă.

    Adunați în neamuri, de limbă, sau port,

    Tot clădesc palate sub parii de cort.

    Nu văd mai departe decât pot mânca.

    Pânza e vopsită; ceruri sunt pe ea.

    O ruptură veche, ca ochi de văzduh,

    Au cusut-o-n grabă; vorbe nu-s de duh.

    Nimeni n-are voie, prin ea să privească.

    În genunchi, oricine, poate să trăiască.

    ”E urât afară. E o porcărie.

    Sus sunt doar mizerii, ce cad în prostie.

    Noi ne tragem seva din pământul scump.

    Ne-om întoarce-acolo, nu-n Vecia-Timp.

    Suflet nu există. Suntem noi, în noi.

    Cei ce cred în ”taine”, clar ajung strigoi”.

  

  
    Rabdă Veșnicia. Nu vrea să îi certe.

    Moartea însă-i cere. Nu vrea să îi ierte.

  


  Viață parșivă

  
    Mă miram că Boby tace:

    -Te gândești iar la vre-o ”divă”?

    Mi-a rânjit printre măsele:

    -Viața asta e parșivă.

  

  
    M-a uimit cu profunzimea-i

    Și cu realismul lui.

    Ce succint a spus el totul,

    Chiar cu mintea lui ”hai-hui”.

  

  
    Eu, cuvinte la grămadă,

    Înșiram cu sârg și zel,

    Ca s-arăt că lumea noastră,

    E așa cum spune el.

  

  
    I-am iertat obrăznicia,

    C-așa-s eu în viață, bun.

    Mă gândeam la alte ”javre”,

    Mai parșive.... Dar nu-i spun.

  


  Viitor ”boltit”

  
    Sângerând pe rana

    Unui glob ciuntit,

    Omul își croiește

    Viitor ”boltit”.

    Viața nu se lasă;

    Suge la plăceri,

    Presărând, cu poftă,

    Peste ochi, tăceri.

    Cu nespuse patimi,

    Trăirea, la zar,

    O joacă și iese

    Croncănit pe par.

    Ciorile, desigur,

    Cred c-au viitor,

    Dar negru, ca ele...

    Prea sunt visător.

  


  Vin… alegeri

  
    Vin alegeri. Lumea

    Și-a ie;it din minți.

    Cuvântul se-aude

    Mai scrâșnit din dinți.

    Cel ce nu-nțelege

    Valul de avânt,

    E tot sclavul muncii,

    Pe și în pământ.

    Satul e în vrie;

    Moșmondesc scursori.

    Prostia se-ntinde;

    N-ai cum s-o măsori.

    Vocile-nfund date,

    Pe fixe idei,

    Par ca mârâitul

    Micilor pudei.

    Vor ceva să spună,

    Ce nu înțeleg,

    Convingând, de șansă,

    Deșteptul mai bleg.

    Scopul este votul;

    Cum-necum, cu ei.

    E cu alții? ”Ciuciu!”

    E al lor? ”Ce bei?”

    Cam așa decurge,

    Ce ziceam, la noi.

    Nu c-am fi mai altfel,

    Decât ceilalți… voi.

    Ce își face omul

    Azi, cu mâna lui,

    E numai vot-tare…

    D-ai pe pielea lui…

  


  Vinovatele

  
    Hărmălaie mare.

    Vitele, în sat,

    Refuzau să tragă

    Care c-altădat.

    Megieși-n stradă,

    Înjurau... de sfinți.

    Babele, grămadă,

    Clănțăneau... din dinți.

    Când cu vorba bună,

    Când și cu bătaia,

    Încercau degeaba;

    Stătea chiar și oaia.

    N-au trecut prea multe

    Ore de coșmar,

    C-au trecut, în grevă,

    Porcii spre hambar.

    Guițau nebunii

    De revoltă-ntruna,

    Și-ndemnau la luptă...

    Întindeau chiar „struna”.

    Oamenii, firește,

    S-au cam speriat.

    -Ieși femeie-n față!

    Nu vezi că-s bărbat?

    Asta-i treaba voastră.

    Voi îi tot hrăniți.

    I-ați făcut „sălbatici”.

    Ia nu mai jeliți!

  


  Virgula-netoata

  
    Undeva-ntr-o lume,

    Parcă, ca a noastră,

    Virgula nu-și are

    Rostul, că e proastă.

    Nu e punct cu stare:

    ”Asta-m zis. Așa-i.”

    Nici Semn de-ntrebare:

    ”Ce mai vrei? Cât dai?”

    Două puncte? Meargă,

    Treacă, sau cum vreți.

    Virgula, ca toanta,

    Urlă la pereți.

    Cine s-o audă:

    ”Știți, aș vrea, și eu”...

    Se-ndoiește-ntr-una;

    Dând din coadă-i greu.

    Semnul de-xclamare

    Se uită de sus:

    ”Ce-i cu asta? Doamne!”

    Puncte-puncte-am pus.

    Fără ea-i mai bine;

    Vorbim vorbe-n șir.

    Dar Vrgu-netoata

    Se bagă pe fir...

  


  Visul izvorului

  
    Rupte din ceruri, stelele plâng.

    Palide fețe de nouri se sting.

    Seara, tăcută, își pierde menirea.

    Praful uitării-mbâcsește-amintirea.

    Sălcii plecate, de soartă, nu vânt,

    Scurmă în maluri în scâncet de cânt.

    Valuri se zbat încet să se nască.

    Unda se frânge ca firul de iască.

    Malul se surpă-n făgașele goale.

    Seceta lungă l-a ros dur la poale.

    Iarba răzleață-i mai mult amăgire.

    Totu-i tristețe; nimic fericire.

    Vita-și afundă copita-n noroi.

    Fraged, izvoru-i curmat brusc de oi.

    Doar umbra de verde se scurge spre lac.

    O gâscă și-o rață o scurmă și tac.

    Noaptea se lasă. Izvorul plâpând,

    Tremură-n sine și crește cu-n gând:

    Se va întinde, și, până în zori,

    Va ține în brațe semințe de flori.

  


  Visul

  
    Peste vis, tot curge noaptea

    Îmbâcsitei conștiințe.

    Haosul îi ține partea

    Prăbușit peste ființe.

    Logica e regândită

    După legi contradictorii.

    Rațiunea, osândită,

    Merge-n păași aleatorii.

    Temerile ies în față,

    În perpetuum scandal;

    Una-nveșmântată-n viață,

    Alta-n zale de vandal.

    Drumurile-apar întruna,

    Și se pierd, încep, sau cad.

    Vremea-o face pe nebuna,

    Aruncând șuvoaie-n vad.

    Puntea e doar într-o doară

    Agățată de un nor.

    Râul urcă și coboară,

    Iară pașii lungi mă dor.

    Timpu-și schimbă-nfățișarea,

    Din nicicând în altădat.

    Crește-n fine îndoiala,

    Că-i fudul și încordat.

    Fuga-i o părere-nvinsă,

    Adâncită în noroi.

    Urmăresc urma de turmă,

    Răscolită de-un cioroi.

    Mă întorc, când nu mi-e bine

    Și revin tot în alt loc.

    Umbra-o simt c-abia se ține,

    Ca și candela de foc.

    Ce-ntâlnesc, e-ades aiurea,

    Și cu greu îl întregesc.

    În copaci plânge pădurea

    Când, cu ea, mă amăgesc.

    Caut oameni, să m-ajute,

    Dar, prin ei, pășesc uimit.

    Șoaptele sunt pe tăcute,

    Căci atâta își permit.

    Clar. Renunț. Îmi fac de lucru,

    Să ridic un pom de jos.

    Chiar îl simt; a rămas sacru,

    Într-un vis, de temeri ros...

  


  Vizita

  
    Lenevind cu-nverșunare,

    doar cu gija de-a mai sta,

    m-am trezit cu Munca-n poartă,

    și-o poruncă; parcă :”Basta”!

    M-am făcut că nu pricep

    ironia-n sens:

    ”El muncea? Ba nu, ba sta”...

    și am sforăit mai ”dens”.

    Ea, tăcută, răbdătoare,

    cum o știm din moși-stămoși,

    m-a privi cu întristare,

    și cu ochii mari, duioși:

    -Gata! Te-ai jucat destul,

    cu esența vieții!

    Ce-i prea mult, e chiar destul.

    Nu e legea pieții:

    Ce lipsește, e mai scump,

    ce-i prinos, e ieftin.

    Cedru, pui catarg de vas,

    nu trunchi slab, de paltin.

    Fii și tu un om de soi,

    cam cât poți, pe-acolo.

    Dacă nu în colectiv,

    poți să tragi și solo.

    Să-i răspund, nu m-am grăbit...

    Cam avea dreptate.

    Cu rețineri m-am întins

    și mai mult pe spate.

    M-a ”simțit”, sau a ghicit,

    rău că-mi pare oare?

    A plecat, zâmbind duios...

    Oare ce mă doare?

    Azi, degeaba stau întins.

    Gândurile, razna,

    se întreabă: ”Oare ea,

    luminează bezna”?

    C-am uitat, să vă descriu,

    bezna neputinței,

    ce-i o soră geamănă,

    cu a ignoranței.

    Ea știa, și m-a lăsat

    să mă chinui singur...

    Sau văzuse-n viața-mi, chiar

    Răsărind un mugur?

  


  Vraja albă

  
    Ninge iar. E uimitor!

    „Vorba” e puțină.

    O păictură ar putea,

    Timpu-n loc să-l țină.

    Feerie? E puțin

    Spus, că mi se pare,

    Că eternul Paradis

    Ne scaldă-n splendoare.

    Într-un zbor de stele reci,

    Cam haotici și stingheri,

    Fulgii dalbi se strâng perechi,

    Și îmbie la tăceri.

    Nonșalant, nerușinat,

    Vântul îi tot ia pe sus,

    Și-i tot „freacă” ne-ncetat,

    Cam aiurea, că-i cam dus.

    Instabil, ca toți ca el,

    Ca să cadă-i lasă-apoi,

    Peste case, peste pomi,

    Pline ele, și ei goi.

    Într-un colț uitat, de sat,

    Vraja albă s-a întins.

    Doar doi tineri se mai „ceartă”:

    -Fugi de-aici! Ba stai! Te-am prins.

  


  Vrere și putere

  
    Blestemați suntem, de soartă,

    Să putem, să fim, mai mult.

    Sclavi ai vrerii și-ai puterii,

    Transformăm abuzu-n cult.

    Animale-n transformare,

    Preschimbăm voința-n roi,

    Rătăcind, cu nepăsare,

    Pe sub norii fără ploi.

    Conștiințe afumate,

    Rupte-n zdrențe de Lumini,

    Tot așteaptă, resemnate,

    Rondu-n viață să-ți termini.

    Zborurile-s doar de ducă;

    Înapoi revin strigoi.

    Mai rămâne amintirea,

    Pierdută prin ochii goi.

    Căile-s bătute-n noduri;

    Milele s-au isprăvit.

    Stânjenul de lemn se frânge,

    Cotul geme istovit.

    Din nimicuri se-ncropește,

    Vag, un viitor fudul;

    E-mbâcsit, cu nonșalanță,

    Cu iluzii de credul.

    Palide reproșuri strică

    Armonia în avânt

    Și, cuprins de-amărăciune,

    Nu mai crezi nici în Cuvânt.

    În trăiri, geme plăcerea

    De a vrea cu orice preț;

    Cu pututul e-o problemă;

    Dreptul e cu părul creț.

    Libertatea e deplină;

    Când nu poți, faci tot ce vrei.

    Invers însă-i o problemă:

    Te lovești de ei, cei ”grei”.

  


  Vulpița

  
    O Vulpiță ”scumpă”,

    ”Ieftin ” se alintă.

    Lupul o răsfață,

    Învățat să mintă.

  

  
    El, cu ea, se-mpacă

    Pentru-a zecea oară.

    O sărută tandru,

    Și se ceartă iară.

  

  
    Rămân împreună.

    Parcă s-ar iubi.

    Știți? În satul ăsta,

    Ei sunt mici ”copii”.

  


  Zbor… închis…în vis

  
    Cu discreție, Durerea,

    Mi-a zâmbit sfioasă-n zori;

    Străbăteam aievea viața

    Într-un vis… printre cocori.

    Zborul cauza să fie?

    Gândul frânt m-a săgetat.

    Părăseam toamna târzie

    Cu-n fior… de vinovat.

    Mă înfiora tăcerea

    Începutului de cale.

    Taina zărilor deschise

    Umbrea munții scurși în vale.

    Regăseam din nou culoarea

    Renăscută din lumini.

    Strălucirea și tristețea

    Se striveau în vii minuni.

    Aripa-mi frântă de ziuă

    Se zbătea nedefinit.

    Susurau în juru-mi norii

    Agățați de răsărit.

    Ochii-ncețoșați de viața

    Ce prin lacrimi se vedea,

    ”Absorbeau” cu resemnare

    Câmpu-n foc, lacul peltea.

    Farmecul mișcări-n sine

    Umbră în vârtej de vânt,

    Revărsa în simțuri vraja

    Necuprinsului cuvânt.

    Trupul săgeta tăcerea

    Cerului retras în El,

    Ca o parte-a neființei,

    Chiar de e, cu noi, la fel.

    Sufletu-l simțeam ca pana

    Decăzută prin cuvânt.

    Iubesc zborul… simt durere…

    Cât de dor mi-e de pământ…

  

  
    George Rogoz

    21.02.2016

